
הכנסת העשרים
מושב שלישי
<פרוטוקול מס' 552>
מישיבת ועדת הכספים
יום שלישי, י"ג בכסלו התשע"ז (13 בדצמבר 2016), שעה 10:20
<סדר היום:>
<פרק ו' כולו (הוראות לעניין התחשבנות בין בתי החולים לקופות החולים), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז-2016>
נכחו:

<חברי הוועדה:> 
משה גפני – היו"ר
נאוה בוקר

דוד ביטן
איתן ברושי
באסל גטאס

זהבה גלאון

יצחק וקנין

מכלוף מיקי זוהר

עבד אל חכים חאג' יחיא
אורן אסף חזן
אחמד טיבי

מנואל טרכטנברג
מיקי לוי
בצלאל סמוטריץ
רחל עזריה
רועי פולקמן

עודד פורר
יואב קיש

מיקי רוזנטל
חברי הכנסת:
ענת ברקו
מסעוד גנאים
אברהם נגוסה

אלעזר שטרן
עפר שלח
<מוזמנים:> 
	רן רידניק
	–
	רכז תעסוקה, אגף התקציבים, משרד האוצר

	ליאור קוטלר
	–
	רפרנטית בריאות, משרד האוצר

	אורן גבע
	–
	משרד האוצר

	ינון גוטגליק
	–
	משרד האוצר

	איתי טמקין
	–
	משרד האוצר

	שלי לוי
	–
	מרכז המחקר והמידע, הכנסת

	נטע יונה
	–
	סגנית סמנכ"ל תקציבים, משרד הבריאות

	שי מעוז
	–
	כלכלן בכיר מערך האשפוז, משרד הבריאות

	יצחק קלר
	–
	מנהל תחום רכש ובקרה, קופת חולים לאומית

	הלל דשן
	–
	ראש אגף תקציבים, שירותי בריאות כללית


<ייעוץ משפטי: >
נעה בן שבת (יועמ"ש ועדת העבודה, הרווחה והבריאות)
<מנהל/ת הוועדה:>
טמיר כהן
<רישום פרלמנטרי:>
ירון קוונשטוק
<פרק ו' כולו (הוראות לעניין התחשבנות בין בתי החולים לקופות החולים), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז-2016, מ/1083>
<היו"ר משה גפני:>
רבותי, בוקר טוב, אני מתכבד לפתוח את ישיבת ועדת הכספים. אם אפשר היה למחוק חלק מהיום אתמול היה טוב, אבל מכיוון שאי אפשר למחוק שום דבר אז אנחנו נשארים עם מה שהיה אתמול. היה חלק חיובי מאוד והיה חלק שלילי מאוד. ואני מתחבר רק לחלק החיובי וממשיך משם הלאה.
ישבה אתמול הוועדה עם נציגי הממשלה, על הערות בנושא של ההתחשבנות של קופות-החולים בישיבה סגורה, שאסור לפרסם את הנתונים שהיו שם. כל חברי הוועדה הגענו למסקנה שהנתונים הם נתונים, ויש בעיה גדולה עם העניין הזה. לאחר מכן בישיבה שהתקיימה הייתה התחייבות שבתוך תקציב המדינה יהיה את ה-400,000,000 שקל, שכך ספק אם זה מגיע. 

מכאן ואילך אני מבקש לעבור להצבעות. אם בין מישהו מבין חברי הוועדה - - -
<בצלאל סמוטריץ (הבית היהודי):>
רגע, אבל אתמול סיימנו את כל הסעיפים?
<היו"ר משה גפני:>
לא, אני עכשיו מצביע עליהם.

<עודד פורר (ישראל ביתנו):>
רגע, אדוני, אבל היו עוד כמה הסכמות.

<היו"ר משה גפני:>
אז אני הולך להגיד את זה.

<עודד פורר (ישראל ביתנו):>
בכל סעיף וסעיף?
<אורן אסף חזן (הליכוד):>
היושב-ראש, רק הערה קטנה. אני רואה שכולם פה רגועים, אני חושב שלקחו את הסיפור של האי הפללה אתמול צעד קדימה. נראה לי אנשים פה עשו איזה "קטנה", לא יודע.
<זהבה גלאון (מרצ):>
אומרים על זה - - -

<אורן אסף חזן (הליכוד):>
תראה איזה רוגע, לא יודע.
<היו"ר משה גפני:>
בסדר. האי רוגע של אתמול הספיק לנו לכל השבוע.
<אורן אסף חזן (הליכוד):>
תלוי כמה "קטנה" הם עשו. לא, סליחה.
<זהבה גלאון (מרצ):>
די כבר.

<אורן אסף חזן (הליכוד):>
זהבה, עוד פעם - - -

<היו"ר משה גפני:>
אנחנו עוסקים רק בהצבעות. ברגע שנגיע לסעיף שלמישהו מחברי הוועדה יש הערה, שהוא יגיד שלגבי העניין הזה לא סוכם, נשמע מנציגי הממשלה ונעשה את זה, אני רק מבקש לעשות את זה מהר. כל החגיגה אני מעדיף שתהיה במליאה. 
יש הסתייגויות שאת התחלת, נעה, להגיד, של החברים. הגענו להסכמה שמדובר על חצי מ-2013, זו הייתה דרישת הוועדה. איפה הוא, לא נמצא?
<מיקי לוי (יש עתיד):>
רן פה.

<קריאה:>
ודים לא פה.
<היו"ר משה גפני:>
אה, ודים לא פה? לא, בסדר.

<קריאה:>
איך אפשר להצביע בלי ודים.

<היו"ר משה גפני:>
זה נכון. זאת שאלה נכונה.

<קריאה:>
המחליפה שלו פה.
<היו"ר משה גפני:>
על כל פנים, לאחר התלבטות, גם שלכם, הסכמנו שזה יהיה חצי מ-2013.

<נעה בן שבת:>
בשינוי האחוז?
<היו"ר משה גפני:>
בשינוי האחוז ל-18.5. יש הסתייגויות של חברי האופוזיציה בעניין הזה. אני במקומם הייתי מוריד אותן, בגלל שזה הסכמה שהגיעו כולם, אבל הם רוצים להעלות את זה למליאה. אז אני מבקש להצביע על ההסתייגויות שהקראת אתמול.
<נעה בן שבת:>
אוקיי, בסדר גמור.

<עודד פורר (ישראל ביתנו):>
לעניין הזה רק, אדוני?
<היו"ר משה גפני:>
כן. אני אומר כל דבר מה אנחנו מצביעים.

<באסל גטאס (הרשימה המשותפת):>
סעיף 58?
<היו"ר משה גפני:>
על סעיף 58 יש הסתייגויות של האופוזיציה, שזה יהיה בשנת 2015-2014. לנו הייתה הסכמה, ולכן בחקיקה יהיה חצי 2013, 2014 ו-2015. מי בעד ההסתייגויות של האופוזיציה? ירים את ידו.
<אורן אסף חזן (הליכוד):>
רגע, אחת אחת, מה זה כולם ביחד?
<זהבה גלאון (מרצ):>
אחד אחד, אדוני, רוצים להצביע על כל הסתייגות.
<אורן אסף חזן (הליכוד):>
יש לי גם הסתייגות. מה, אתה מכניס את הכול במכה אחת?
<קריאה:>
הוא אמר אופוזיציה.

<אורן אסף חזן (הליכוד):>
לא, אבל יש הסתייגויות שהן מצורפות.

<מיקי רוזנטל (המחנה הציוני):>
אפשר להוסיף את מרצ להסתייגות?
<היו"ר משה גפני:>
אין הסתייגות שלך.

<מיקי רוזנטל (המחנה הציוני):>
הם רוצים להצטרף להסתייגויות שלנו.
<אורן אסף חזן (הליכוד):>
ישבנו בחדר הקטן - - - לא. הנה, ביטן פה לידך, תשאל אותו.

<זהבה גלאון (מרצ):>
כל קבוצת מרצ להסתייגויות של האופוזיציה.
<אורן אסף חזן (הליכוד):>
לא, אז לא הבנת.

<היו"ר משה גפני:>
אורן, אתה עומד על ההסתייגות שלך בנושא של ה - - -

<אורן אסף חזן (הליכוד):>
זה מה שסיכמנו אתמול. ישבנו בחדר, וזה מה שסיכמנו.
<היו"ר משה גפני:>
מה סיכמנו? סיכמנו שזה יהיה חצי 2013 ו-2014 ו-15'. זה מה שסיכמנו.

<אורן אסף חזן (הליכוד):>
לא, זה בסדר. אנחנו מדברים על משהו - - -
<מיקי לוי (יש עתיד):>
אורן, עוד לא הגענו.

<היו"ר משה גפני:>
לא, אז אל תערב. באמת, עם כל הכבוד.

<אורן אסף חזן (הליכוד):>
אבל אם אתה מצביע על הכול כמקשה אחת?
<היו"ר משה גפני:>
לא כמקשה אחת. אני מצביע רק על ההסתייגות הזאת בין כל האופוזיציה.
<אורן אסף חזן (הליכוד):>
אה, זה בסדר.

<מיקי רוזנטל (המחנה הציוני):>
אני מבקש שיהיה ברור: אנחנו עכשיו מצביעים על ההסתייגות של בסיס ההתחשבנות, ונצביע אחד אחד.
<היו"ר משה גפני:>
מה זה אחד אחד?

<מיקי רוזנטל (המחנה הציוני):>
לכל הסתייגות.
<נעה בן שבת:>
יש הסתייגות אחת שאומרת: עכשיו סיעת יש עתיד, סיעת המחנה הציוני, חבר הכנסת עודד פורר, חבר הכנסת אורן חזן, ובאסל גטאס עם כל הרשימה המשותפת - - 

<זהבה גלאון (מרצ):>
וקבוצת מרצ.

<נעה בן שבת:>
- - וקבוצת מרצ מבקשת להצטרף. 

<היו"ר משה גפני:>
זה לשנת 2015-2014.

<נעה בן שבת:>
וזה אומר שב-2015-2014.

<קריאה:>
אני מסיר את ההסתייגות שלי.

<אורן אסף חזן (הליכוד):>
אני גם מסיר. פה אתה יכול להסיר גם את שלי.

<עודד פורר (ישראל ביתנו):>
הסרתי את ההסתייגות שלי.
<היו"ר משה גפני:>
מצוין. אז זה רק סיעות האופוזיציה. 

<מיקי רוזנטל (המחנה הציוני):>
אז עכשיו נצביע על ההסתייגות הזאת.

<היו"ר משה גפני:>
מי בעד ההסתייגות? ירים את ידו. מי נגד?
הצבעה

בעד ההסתייגות – מיעוט
נגד – רוב
ההסתייגות (1) להגדרת "בסיס ההתחשבנות" בסעיף 58 לא נתקבלה.
<היו"ר משה גפני:>
לא התקבלה.

<מיקי לוי (יש עתיד):>
רוויזיה.
<מיקי רוזנטל (המחנה הציוני):>
כמה נציגי ליכוד יש בוועדה?

<יואב קיש (הליכוד):>
אני לא הצבעתי.

<דוד ביטן (הליכוד):>
ארבעה.

<מיקי רוזנטל (המחנה הציוני):>
אני רק שואל, כי יש פה חמישה, בגלל זה אני שואל.

<יואב קיש (הליכוד):>
אני לא מצביע.

<מיקי רוזנטל (המחנה הציוני):>
לא חשדתי בך. ראיתי חמישה.
<טמיר כהן:>
יש חמישה, וארבעה מצביעים.
<מיקי רוזנטל (המחנה הציוני):>
מאה אחוז.

<היו"ר משה גפני:>
יפה. הלאה, ההסתייגות הבאה.

<נעה בן שבת:>
ההסתייגות הבאה היא הסתייגות של הרשימה המשותפת. היא ביקשה שמשקלה של שנת 2013 – מחצית משנת 2014, ומשקלה של שנת 15' כפול ממשקלה של שנת 2014.
<היו"ר משה גפני:>
מי בעד ההסתייגות?
<זהבה גלאון (מרצ):>
רגע, להוסיף אותנו.

<מיקי לוי (יש עתיד):>
יש עתיד מצטרפת.

<זהבה גלאון (מרצ):>
גם מרצ מצטרפת.

<היו"ר משה גפני:>
רק שנייה, בואו נעשה ככה: כל הסתייגות שמגישה האופוזיציה, זה יהיה על שם כל האופוזיציה, אלא אם מישהו מהסיעות אומר לזה אני לא מצטרף.
<מיקי רוזנטל (המחנה הציוני):>
מצוין.
<זהבה גלאון (מרצ):>
בסדר.

<באסל גטאס (הרשימה המשותפת):>
אפשר להחשיב את טיבי רטרואקטיבית בהצבעה הקודמת?
<יואב קיש (הליכוד):>
לא. אבל יש לך רוויזיה.

<היו"ר משה גפני:>
מי בעד ההסתייגות? ירים את ידו? 7. מי נגד?

<טמיר כהן:>
10.

הצבעה

בעד ההסתייגות – מיעוט
נגד – רוב
ההסתייגות (2) להגדרת "בסיס ההתחשבנות" בסעיף 58 לא נתקבלה.

<היו"ר משה גפני:>
ההסתייגות לא התקבלה.

<באסל גטאס (הרשימה המשותפת):>
יש שמונה אצבעות?

<מיקי לוי (יש עתיד):>
רוויזיה.
<יצחק וקנין (ש"ס):>
עשר אצבעות היו עכשיו. 

<טמיר כהן:>
יש עשר, לא שמונה.

<יצחק וקנין (ש"ס):>
עשר, לא שמונה.

<באסל גטאס (הרשימה המשותפת):>
יש לי בעיית ראייה.

<יצחק וקנין (ש"ס):>
כי אתה יושב בצד של האופוזיציה, אתה לא רואה.
<היו"ר משה גפני:>
הלאה.

<נעה בן שבת:>
לחילופין, ביקשתם שרק שנים 2015-2014, כשמשקלה של שנת 15' כפול ממשקלה של שנת 2014.
<היו"ר משה גפני:>
מי בעד ההסתייגות? ירים את ידו. זה של כל האופוזיציה. מי בעד ההסתייגות?
<מיקי לוי (יש עתיד):>
הנה, יש לך גם שם, אחמד.
<טמיר כהן:>
7.

<היו"ר משה גפני:>
מי נגד?
<טמיר כהן:>
10.
הצבעה

בעד ההסתייגות – מיעוט
נגד – רוב
ההסתייגות (2) לחלופין להגדרת "בסיס ההתחשבנות" בסעיף 58 לא נתקבלה.
<היו"ר משה גפני:>
הלאה.

<מיקי לוי (יש עתיד):>
רוויזיה.
<נעה בן שבת:>
עכשיו יש את ההצעה שהתקבלה כהצעת הוועדה, אולי נקריא איזושהי הצעת נוסח בהתאם לזה. ההגדרה "בסיס ההתחשבנות", מה שמוצע, כפי שאדוני הציג.

<היו"ר משה גפני:>
סעיף 58.

<נעה בן שבת:>
בסעיף 58, בהגדרה "בסיס ההתחשבנות", במקומה יבוא: ממוצע של מחצית העלויות של שירותי הבריאות שצרכה קופת חולים בבית חולים ציבורי כללי בשנים 2013, ושל סך העלויות של שירותי הבריאות כאמור בשנים 2014 עד 2015 במחיר ברוטו לאותה שנה, כשהן מעודכנות למחירי שנת 2017 לפי שיעורי העדכון לאותן שנים, בתוספת שיעורי הקידום.
<באסל גטאס (הרשימה המשותפת):>
איפה את קוראת? סליחה, גברתי.
<היו"ר משה גפני:>
את הנוסח של הוועדה, מה שדיברנו.

<נעה בן שבת:>
של מחצית 2013.

<היו"ר משה גפני:>
זה סעיף 58.

<נעה בן שבת:>
זה סעיף 58, ההגדרה בסיס ההתחשבנות.
יש לנו פה עוד הגדרה – "הנחת תעריף" – שהיו לה הסתייגויות גם כן. ההגדרה "הנחת תעריף" – הייתה הסתייגות של כל האופוזיציה, שההגדרה תימחק.
<היו"ר משה גפני:>
מי בעד ההסתייגות של כל האופוזיציה? מי נגד?
<טמיר כהן:>
10-7.
הצבעה

בעד ההסתייגות – מיעוט
נגד – רוב
ההסתייגות להגדרת "הנחת תעריף" בסעיף 58 לא נתקבלה.
<היו"ר משה גפני:>
ההסתייגות לא התקבלה.

<מיקי לוי (יש עתיד):>
רוויזיה.
<היו"ר משה גפני:>
הלאה.

<נעה בן שבת:>
לחילופין, ששיעור הנחת התעריף - -

<באסל גטאס (הרשימה המשותפת):>
תשמעו את החילופין, קואליציה.
<נעה בן שבת:>
- - לא יעלה על אחוז מבסיס ההתחשבנות. יש פה כמה חלופות, יש פה חלופות מ-2% עד 7%. אני מציעה שתעלו את זה למליאה, את כל האפשרויות, עם זמן דיבור בהתאם.

<באסל גטאס (הרשימה המשותפת):>
אבל אדוני היושב-ראש, גם אתה, גם מיקי, כולם – דווקא ביטן אמר בהתחלה אמר שהוא בעד.

<היו"ר משה גפני:>
באסל, כבר שוכנעתי, אני כבר יושב על זה חמישה ימים. מי בעד ההסתייגות? לא מסבירים היום, אלא אם כן יש איזושהי בעיה. מי נגד?
הצבעה

בעד ההסתייגות – מיעוט
נגד – רוב
ההסתייגות לחלופין להגדרת "הנחת תעריף" בסעיף 58 לא נתקבלה.
<היו"ר משה גפני:>
ההסתייגות לא התקבלה. הלאה.
<מיקי לוי (יש עתיד):>
אתה רוצה שאגיד כל פעם רוויזיה או על הכול רוויזיה?

<היו"ר משה גפני:>
הכול רוויזיה.
<מיקי לוי (יש עתיד):>
הכול רוויזיה.

<היו"ר משה גפני:>
הלאה.

<נעה בן שבת:>
יש עכשיו הסתייגות להגדרה "מחיר ברוטו".
<היו"ר משה גפני:>
כן. זה עדיין בסעיף 58?

<נעה בן שבת:>
עדיין בסעיף 58.

<היו"ר משה גפני:>
שמה?

<באסל גטאס (הרשימה המשותפת):>
אבל מה עם החילופין?
<היו"ר משה גפני:>
הצבענו על הכול.

<באסל גטאס (הרשימה המשותפת):>
במליאה אחד אחד.
<היו"ר משה גפני:>
כן, כן.

<באסל גטאס (הרשימה המשותפת):>
עד 32 בדצמבר.
<היו"ר משה גפני:>
במליאה אני לא בעל הבית. אתה רוצה עד שנה הבאה? בסדר. כן.
<נעה בן שבת:>
ההסתייגות הראשונה, כמו שאמרתי, סיעות האופוזיציה אומרות שההגדרה "מחיר ברוטו" לא מתייחסת להנחת התעריף, זאת אומרת ההגדרה "מחיר ברוטו" תהיה רק מחיר מלא בניכוי הנחת מחזור.
<היו"ר משה גפני:>
מי בעד ההסתייגות? ירים את ידו. מי נגד?
הצבעה

בעד ההסתייגות – מיעוט
נגד – רוב
ההסתייגות (1) להגדרת "מחיר ברוטו" בסעיף 58 לא נתקבלה.
<היו"ר משה גפני:>
ההסתייגות לא התקבלה. הלאה.
<נעה בן שבת:>
ההסתייגות הבאה אומרת שהמחיר ברוטו יוגבל לאחוז מהמחיר המלא, יש פה כמה אפשרויות, החל מ-80% עד 75%.

<היו"ר משה גפני:>
מי בעד ההסתייגות? מי נגד?
הצבעה

בעד ההסתייגות – מיעוט
נגד – רוב
ההסתייגות (2) להגדרת "מחיר ברוטו" בסעיף 58 לא נתקבלה.
<היו"ר משה גפני:>
ההסתייגות לא התקבלה. הלאה.
<נעה בן שבת:>
עכשיו, ההסתייגות הבאה נוגעת לנושא - -
<היו"ר משה גפני:>
עברנו את סעיף 58?
<נעה בן שבת:>
לא, אנחנו עדיין בסעיף 58.

- - לשיעור הקידום - - -

<מיקי רוזנטל (המחנה הציוני):>
וואלה, מיקי, אז מה נגמר עם הכסף שהבטיחו לך?
<מיקי לוי (יש עתיד):>
מה נגמר עם הכסף - - -

<היו"ר משה גפני:>
רבותי, אחרי ההצבעות.

<מיקי לוי (יש עתיד):>
לא, הוא ואורן, הוא ואורן.

<אורן אסף חזן (הליכוד):>
להיפך, אמרתי שאם יחלקו פה כסף למישהו, גם אני רוצה. לא יהיה פה - - -
<מיקי לוי (יש עתיד):>
מיקי מכלוף מקבל 150,000,000 שקל לפריפריה גם אתה רוצה.
<באסל גטאס (הרשימה המשותפת):>
מה קרה? איפה המשחק שהיה אתמול פה?
<אורן אסף חזן (הליכוד):>
מה זה, שוק פה? זה כספי ציבור.
<היו"ר משה גפני:>
אורן.

<אורן אסף חזן (הליכוד):>
זה כספי ציבור.

<באסל גטאס (הרשימה המשותפת):>
הצבעתם כאן על - - - עשו אתמול תיאטרון. פריפריה - - - מה קרה?
<נעה בן שבת:>
הסתייגות להגדרת "שיעור הקידום".

<מכלוף מיקי זוהר (הליכוד):>
אתם רוצים תשובה?

<באסל גטאס (הרשימה המשותפת):>
כן, מה קרה? איך הסתבנתם ככה? רק בגלל שביטן איים עליך?

<מכלוף מיקי זוהר (הליכוד):>
אם תהיו בשקט, אענה.

<באסל גטאס (הרשימה המשותפת):>
חזן, תתבייש.

<אורן אסף חזן (הליכוד):>
תגיד לי מה, אתה "גנוב" אתה? 

<מיקי לוי (יש עתיד):>
הוא בסדר.

<אורן אסף חזן (הליכוד):>
מה יש לך? אין שמש, וקיבלת זפטה על הראש.
<באסל גטאס (הרשימה המשותפת):>
למה אתה מסכים?

<אורן אסף חזן (הליכוד):>
הלו, אין שמש וקיבלת זפטה על הראש. 

<באסל גטאס (הרשימה המשותפת):>
אם מיקי מכלוף - - -

<אורן אסף חזן (הליכוד):>
- - - בים אתה מקבל מכת שמש.

<היו"ר משה גפני:>
מי בעד ההסתייגות? ירים את ידו – הסתייגות של האופוזיציה. מי נגד?
<איתן ברושי (המחנה הציוני):>
חבר'ה, זה הכנסת פה.

הצבעה

בעד ההסתייגות – מיעוט
נגד – רוב
ההסתייגות (1) להגדרת "שיעור הקידום" בסעיף 58 לא נתקבלה.
<היו"ר משה גפני:>
ההסתייגות לא התקבלה.
<נעה בן שבת:>
לחילופין יש הסתייגות ששיעורי התשלום יהיה לפי גידול במספר מבוטחים משוקלל בכל קופה.

<באסל גטאס (הרשימה המשותפת):>
לא, אנחנו רוצים להבין איך הם - - -
<היו"ר משה גפני:>
מי בעד ההסתייגות?

<אורן אסף חזן (הליכוד):>
סליחה, אדוני היושב-ראש, אי-אפשר לדעת על מצביעים ככה. אני לא מוכן.
<באסל גטאס (הרשימה המשותפת):>
עברו מוטציה? עברתם מוטציה? תגיד לי. מאתמול להיום עברתם מוטציה? מה הבטיחו לך?
<היו"ר משה גפני:>
מי בעד ההסתייגות?

<קריאה:>
רגע, למה?

<היו"ר משה גפני:>
אבל אי-אפשר, לא אעצור עכשיו בגלל שהם עושים - - -

<באסל גטאס (הרשימה המשותפת):>
אדוני, אני רוצה לדעת, איפה נעלמו ההצהרות אתמול על הפריפריה.
<היו"ר משה גפני:>
באסל, אוציא אותך.

<באסל גטאס (הרשימה המשותפת):>
לא, עשו עלינו "סיבוב" אתמול.
<היו"ר משה גפני:>
אז עשו "סיבוב".

<באסל גטאס (הרשימה המשותפת):>
לא, אני רוצה לעשות "סיבוב" עליהם היום.
<היו"ר משה גפני:>
לא, תרגיע.

<אורן אסף חזן (הליכוד):>
באסל, למה "סיבוב"? יש - - - על החוק. למה? 400,000,000, 19%, ומיטות. על מה אתה מדבר? מה אתה משקר? מה אתה מספר סיפורים? מה קרה? הקואליציה הביאה הישגים לציבור, אז אתה עושה רעש?
<היו"ר משה גפני:>
אורן, אני מבקש שתפסיק, אני קורא אותך לסדר פעם ראשונה.
<אורן אסף חזן (הליכוד):>
מה קרה?

<באסל גטאס (הרשימה המשותפת):>
שפנים קטנים, שקונים אתכם בכסף זול.
<היו"ר משה גפני:>
באסל, אני קורא לך לסדר פעם ראשונה. באמת, אי-אפשר ככה.

<אורן אסף חזן (הליכוד):>
תראה מה קרה בגלל שהיו פה אחרים שביקשו כסף. תראה מה קרה, מכפישים את כולם פתאום.
<היו"ר משה גפני:>
לא, אני מבקש להגיד.

<מיקי רוזנטל (המחנה הציוני):>
סליחה, האם יש סיכומים - - -

<היו"ר משה גפני:>
אתן לך.

<מיקי רוזנטל (המחנה הציוני):>
אדוני, אם יש סיכומים, אני חושב שאנחנו חייבים לדעת אותם.
<אורן אסף חזן (הליכוד):>
גם אני רוצה לדעת מה הסיכומים.
<היו"ר משה גפני:>
אתן לך.

<באסל גטאס (הרשימה המשותפת):>
נפנה ליועץ המשפטי לממשלה.

<אורן אסף חזן (הליכוד):>
גם אני רוצה לדעת מה הסיכומים.

<מיקי לוי (יש עתיד):>
אני אומר לך: לאור שיחתי עם חבר הכנסת מיקי מכלוף זוהר, טען בפני שאם הוא לא יקבל 150,000,000 שקל הוא לא יצביע בעד. אז אתה אומר - - -
<מיקי רוזנטל (המחנה הציוני):>
אז אנחנו רוצים לדעת מה הסיכומים.
<אורן אסף חזן (הליכוד):>
לא, אגיד לך מה אני אומר: אוי ואבוי אם מישהו לא מצביע בוועדה בגלל שהוא ביקש כספים קואליציוניים והוא לא קיבל. אוי ואבוי.
<מיקי לוי (יש עתיד):>
- - - פריפריה.

<אורן אסף חזן (הליכוד):>
אוי ואבוי. ואני לא מאמין שמיקי זוהר - - -
<רחל עזריה (כולנו):>
כבוד היו"ר, באנו לדיון בוועדת הכספים להצבעה בדיוני תקציב.
<באסל גטאס (הרשימה המשותפת):>
אני רוצה התייעצות, אדוני.

<מיקי רוזנטל (המחנה הציוני):>
רחל, אם יש סיכומים, אני חושב שזה ראוי - - -
<אורן אסף חזן (הליכוד):>
מיקי לוי, ההאשמות נגד מיקי זוהר הן חמורות.

<מיקי לוי (יש עתיד):>
אם הוא מקבל את - - - אני מצביע אתכם.
<עודד פורר (ישראל ביתנו):>
אדוני, יש לי רק בקשה: שהיועצת המשפטית תגיד על איזה סעיף מצביעים - - -

<אורן אסף חזן (הליכוד):>
לא הוא יקבל, אם הציבור יקבל.
<מיקי לוי (יש עתיד):>
הוא העלה את זה. אצביע אתכם.
<באסל גטאס (הרשימה המשותפת):>
התייעצות סיעתית, אדוני.

<אורן אסף חזן (הליכוד):>
הנה, הבאנו 400,000,000, מה אתה רוצה?

<מיקי לוי (יש עתיד):>
אני מוכן להתחייב: אם מיקי זוהר - - - אני מצביע עם הממשלה.
<מיקי רוזנטל (המחנה הציוני):>
הבקשה שלנו לתוספת הייתה עוד לפני שזוהר העלה את זה בכלל. אם יש, אנחנו רוצים להצביע בעד.
<מיקי לוי (יש עתיד):>
כן, אבל זה ההישג שלו.

<היו"ר משה גפני:>
רבותי, אני מבקש לומר לחברי הוועדה.
<באסל גטאס (הרשימה המשותפת):>
אנחנו מבקשים התייעצות סיעתית.

<היו"ר משה גפני:>
תעשו מה שאתם רוצים, זה בסדר גמור. לגבי הנושא אם מישהו קיבל כסף או מישהו לא קיבל כסף – זה לא עניינה של הוועדה, זה במליאה. תשאלו במליאה לפני שמביאים את האישור לתקציב המדינה.
<אורן אסף חזן (הליכוד):>
לא, אני לא מסכים, היושב-ראש. סלח לי, אני לא מסכים.
<מיקי לוי (יש עתיד):>
אז תצביע נגד.

<אורן אסף חזן (הליכוד):>
אדוני היושב-ראש, הלכתי אתך באש ובמים שנה וחצי, האמירה האחרונה הזאת היא אמירה מסוכנת.
<היו"ר משה גפני:>
אבל זה לא הנושא של הוועדה מבחינת החוק, עם כל הכבוד.

<אורן אסף חזן (הליכוד):>
אז תעשה הפרדה. אני מוכן לקבל שתעשה הפרדה. הגענו להסכמות על החוק, בוא נצביע. כל הדיבורים הריקים מתוכן האלה לא מקובלים.
<היו"ר משה גפני:>
אבל אתה משחק לידיים שלהם.

<אורן אסף חזן (הליכוד):>
אני לא משחק. באתי לעבוד בשביל הציבור, לא בשביל לעשות פה משחקים.
<היו"ר משה גפני:>
טוב.

<יצחק וקנין (ש"ס):>
אדוני, יש לי הצעה לסדר. אי-אפשר להמשיך ככה. תראה, אורן חזן היחידי בקואליציה, שחושב שהוא יכול פה לצעוק בלי הפסקה, בלי הפסקה, ואנחנו פה נשב כמו איזה חמורים. שמע, תעשה לנו טובה, תלך איזה חצי שעה - - -
<אורן אסף חזן (הליכוד):>
אדוני, אתה לך תלמד איך מנהלים ועדת אתיקה. מושחת. בסדר?
<מיקי רוזנטל (המחנה הציוני):>
תתבייש לך. תתבייש לך. אתה חצוף. אתה חצוף. תחזור בך עכשיו. חצוף אחד.
<אורן אסף חזן (הליכוד):>
לא אחזור.

<מיקי רוזנטל (המחנה הציוני):>
חצוף אחד.

<אורן אסף חזן (הליכוד):>
אני עוד על המילים שלי.

<מיקי רוזנטל (המחנה הציוני):>
חצוף.

<אורן אסף חזן (הליכוד):>
כולכם תגישו תלונה. ועדה של גן ילדים. לא אחזור בי. תלונות חצי שנה, שבעה חודשים, שאני מגיש – הוא לא בודק אותן בכלל.

<מיקי רוזנטל (המחנה הציוני):>
אתה חצוף. הוא לא מושחת. אם יש מושחת, זה אתה.

<רחל עזריה (כולנו):>
תחזור בך. תחזור בך.

<אורן אסף חזן (הליכוד):>
אדוני היושב-ראש, אם יש הסכמים שלמישהו הבטיחו פה כסף, אני דורש שיהיו מונחים על שולחן הוועדה.
<מיקי לוי (יש עתיד):>
צודק. בעניין הזה אתה צודק.
<אורן אסף חזן (הליכוד):>
אומר לי: תלך החוצה, כאילו הוא נבחר יותר מאחרים.
<היו"ר משה גפני:>
רבותי, צפיתי שהאופוזיציה תצביע על ההסתייגויות של האופוזיציה, בסדר. אבל הגענו, פחות או יותר יש פה ושם סעיפים, שאני רוצה לשנות אותם. מה שעושה למשל חבר הכנסת באסל גטאס זה לא חלק מהעניין.
<מיקי רוזנטל (המחנה הציוני):>
אדוני, אני מבקש ממך - - -

<היו"ר משה גפני:>
בבקשה.

<מיקי רוזנטל (המחנה הציוני):>
זה חשוב.

<באסל גטאס (הרשימה המשותפת):>
מה עשיתי רע?
<מיקי רוזנטל (המחנה הציוני):>
רגע, באסל, אני בזכות דיבור.

<היו"ר משה גפני:>
בבקשה.

<מיקי רוזנטל (המחנה הציוני):>
אני מבקש לומר את הדבר הבא: אדוני, סליחה, אני לא מדבר על צעקות כאלה ואחרות, אני מדבר עכשיו על העיקרון, אדוני. אתמול נאמר פה במפורש על-ידי חברי כנסת שהם לא יצביעו בעד החוק הזה, אלא אם כן תהיה תוספת תקציבית.
עכשיו, אם יש תוספת תקציבית, בלי קשר להסכמים קואליציוניים כאלה ואחרים, או למה שחובה להודיע במליאה, אלא יש איזשהם הבנות אפילו, לא כתובות, או איזשהן הסכמות, אני חושב שחובה עליך להודיע את זה. ואם אין כאלה, אז תודיע שאין כאלה, ונוכל להמשיך בשקט.
<אורן אסף חזן (הליכוד):>
צודק.

<זהבה גלאון (מרצ):>
אדוני, אני רוצה להוסיף משפט.
<מיקי לוי (יש עתיד):>
אני רוצה גם להוסיף, אדוני, בבקשה.

<זהבה גלאון (מרצ):>
אני רוצה להגיד לפני כן.
<היו"ר משה גפני:>
כן, אבל אני לא פותח את זה לדיון.
<זהבה גלאון (מרצ):>
אני לא פותחת את זה לדיון. אני רוצה להגיד משפט.

<היו"ר משה גפני:>
משפט, כן.

<זהבה גלאון (מרצ):>
אנחנו עכשיו צריכים להתמודד עם השאלה שהעלה חבר הכנסת מיקי רוזנטל.
אני רוצה להעלות סוגיה נוספת ולהגיד שתי הערות: האחת, זה דיון בנושא הבריאות. יש עוד הרבה חוקים שאנחנו צריכים לדון עליהם. אני יכולה להגיד לך שאני לבד הגשתי, ואקרא לכל חברי באופוזיציה להצטרף, 100 הסתייגויות מהותיות. יש לנו המון דברים לדון עליהם.
אבל דבר אחד לא יכול להיות במהלך הדיונים – אני אומרת את זה כי גם אתה יו"ר הוועדה – לכולנו "מתקצר הפיוז" ואומרים דברים כאלה ואחרים בלהט הדברים. לא יכול להיות שיושב פה יושב-ראש ועדת האתיקה ומתבטאים כלפיו בצורה כזאת.
<אורן אסף חזן (הליכוד):>
זהבה, זה שהוא מנקה אותך מכל התלונות נגדך, ויש לכם קשר שתיקה – בטח שתצאי להגנתו. בואי, בואי.
<מיקי רוזנטל (המחנה הציוני):>
אי-אפשר להסכים לזה.
<אורן אסף חזן (הליכוד):>
בואי, בואי. בואי, את הבלוף שלכם הציבור - - - 

<רחל עזריה (כולנו):>
אי-אפשר - - -

<מיקי רוזנטל (המחנה הציוני):>
אי-אפשר להסכים לזה.

<אורן אסף חזן (הליכוד):>
את הקומבינות הפוליטיות הציבור יודע.
<רחל עזריה (כולנו):>
זה לא לעניין. זה פשוט לא - - -

<היו"ר משה גפני:>
אני קורא לך לסדר פעם שנייה.

<זהבה גלאון (מרצ):>
אדוני, אכן אני מודה שיש כאן - - -

<אורן אסף חזן (הליכוד):>
עושים לי על הגב פה סיבוב.

<זהבה גלאון (מרצ):>
אני רוצה להודות לפרוטוקול.

<היו"ר משה גפני:>
אני רוצה להעביר את החוק.

<אורן אסף חזן (הליכוד):>
תעביר את החוק, אז מה זה הדיון הזה? מה זה הדיון הזה עכשיו?

<היו"ר משה גפני:>
אז מה אתה מתערב? למה אתה עושה את זה? למה אתה עושה את זה? אקרא לך לסדר, אוציא אותך.
<אורן אסף חזן (הליכוד):>
תוציא אותי. תוציא אותי.

<היו"ר משה גפני:>
בסדר. ובכאב לב.
<אורן אסף חזן (הליכוד):>
זה לא קרה אף פעם בכנסת ישראל.
<היו"ר משה גפני:>
בסדר.

<מיקי לוי (יש עתיד):>
זהבה, סיימת?

<היו"ר משה גפני:>
כן, בסדר.

<זהבה גלאון (מרצ):>
לא, אני רוצה לסיים. אדוני, אני רוצה לסיים ולהודות, אני מקווה שזה לא יעשה נזק לחבר הכנסת וקנין.
<היו"ר משה גפני:>
מה נזק?

<זהבה גלאון (מרצ):>
שאני הולכת להגיד שיש בינינו קשר הדוק – לא יודעת למה הוא מתכוון.

<היו"ר משה גפני:>
בסדר, מצוין. נו, מה הבעיה?

<זהבה גלאון (מרצ):>
נכון.

<אורן אסף חזן (הליכוד):>
בגלל זה הוא לא דן בתלונות שמגישים נגדה.
<זהבה גלאון (מרצ):>
ברור.

<נאוה בוקר (הליכוד):>
אורן, מספיק, יש עוד אנשים.

<היו"ר משה גפני:>
אורן, עוד פעם אחת אני מוציא אותך.
<אורן אסף חזן (הליכוד):>
אם זו לא שחיתות לא יודע מה זה שחיתות.

<זהבה גלאון (מרצ):>
אדוני, אני חושבת שאני מדברת בשם כל חברי לאופוזיציה, אם אני יכולה לעשות את זה, אני לא נוהגת לעשות את זה, לגבי יושב-ראש ועדת האתיקה. אנחנו מוחים על ההתבטאות הבוטה והגסה כלפיו.
<אחמד טיבי (הרשימה המשותפת):>
אנחנו מבקשים התייעצות סיעתית, אדוני.
<מיקי רוזנטל (המחנה הציוני):>
זה הכבוד של הכנסת.

<אורן אסף חזן (הליכוד):>
הלכת במרמה, בנוכלות, הולכת שולל את קצין הכנסת, רימית את ועדת האתיקה. אתה מדבר על כבוד הכנסת?
<היו"ר משה גפני:>
אני קורא אותך לסדר - - -

<מיקי רוזנטל (המחנה הציוני):>
תראה, אבא שלך גנב את "המוח" בכנסת, ואתה גונב דעת. תיזהר.
<אורן אסף חזן (הליכוד):>
מנהלים פה דיון עלי ואתה קורא אותי לסדר?
<היו"ר משה גפני:>
אני קורא לך לסדר פעם חמישית. לצאת.

<אורן אסף חזן (הליכוד):>
אתה מבין? מנהלים פה דיון עלי ואתה קורא אותי לסדר? אז, גפני, היינו חברים, אבל היום אני אומר לך: אתה פחדן.

<היו"ר משה גפני:>
טוב.

<אורן אסף חזן (הליכוד):>
אתה שותף לקומבינות הפוליטיות.
<קריאה:>
די. די.

<אורן אסף חזן (הליכוד):>
על כל המיליונים שאתם מקבלים מאחורי הגב.
<מיקי רוזנטל (המחנה הציוני):>
חצוף, לך מפה.

<אורן אסף חזן (הליכוד):>
ואת כל הרשימה של הכספים מהשנה שעברה לא סתיו שפיר תוציא, אני אוציא. תתבייש. גנבים.
(חבר הכנסת אורן אסף חזן יוצא ממליאת הוועדה.)

<מיקי לוי (יש עתיד):>
יש לי שאלה, אדוני. אתמול בנושאים שלנו הציעו אנשי אגף התקציבים שהם הוסיפו 400,000,000 שקל. נאמר פה והיה בפרוטוקול. בבדיקה שעשינו – איתי, בבקשה.

<קריאה:>
רן צריך לשמוע את זה.

<מיקי לוי (יש עתיד):>
רן, אתמול אחרי שהוויכוחים – מיקי, אני רוצה שתאזין לזה.

<קריאה:>
- - -

<מיקי לוי (יש עתיד):>
אבל הם אומרים רן, לי לא אכפת.

<איתן ברושי (המחנה הציוני):>
תנו לקדם את הדיון.
<מיקי לוי (יש עתיד):>
רן, תקשיב אלי בבקשה. אתמול אגף התקציבים כאן הציעו, בעקבות כל הוויכוחים, שיש 400,000,000 שקל תוספתי. בבדיקה שעשינו – ואולי אנחנו טועים, אני לא בטוח שאנחנו טועים – מסתבר ש-400,000,000 שקלים היו אמורים להיות תוספתיים למפרע למשרד הבריאות, והם לא צבועים אך ורק לפרויקט הזה של התחשבנות קופות החולים-בתי חולים.
<היו"ר משה גפני:>
הם אמרו את זה. הם אמרו שבלי החוק הזה זה לא יעבור.
<מיקי לוי (יש עתיד):>
בסדר. האם בתוך ה-400,000,000 שקלים יש כסף צבוע רק לנושא של ההתחשבנות של ה-cap בין בתי החולים לבין קופות החולים? אם אתה אומרים: לא, זה בסדר, רק אנחנו רוצים לדעת.
<דוד ביטן (הליכוד):>
מיקי, זה מה שהם התחייבו אתמול. הם התחייבו אתמול שה-400,000,000 האלה ילכו רק לנושא הזה.
<מיקי לוי (יש עתיד):>
לא, אני רוצה לשמוע, זה לא - - -
<באסל גטאס (הרשימה המשותפת):>
איפה התחייבו?

<מיקי לוי (יש עתיד):>
בבקשה, אני מבקש לשמוע.

<עודד פורר (ישראל ביתנו):>
שיגידו עוד פעם, שמיקי ישמע את זה.
<דוד ביטן (הליכוד):>
זו הייתה ההתחייבות.

<היו"ר משה גפני:>
שנייה. כן, מיקי.

<מכלוף מיקי זוהר (הליכוד):>
תראו, אז ככה, לשאלתכם לגבי גם מה שקרה אתמול, הבהרה קצרה, וגם מה שיקרה בזמן הקרוב. עוד טרם התקציב ניסיתי לשבת מספר פעמים עם אגף תקציבים, עם דרישות מסוימות, שבסופו של דבר ישרתו או משרתות אך ורק את תושבי הפריפריה.
<באסל גטאס (הרשימה המשותפת):>
בוא לא נחזור על הסיסמאות. תגיע ל - - -
<קריאה:>
תן לו.

<מכלוף מיקי זוהר (הליכוד):>
באסל, לא הפרעתי לך. היו בינינו מחלוקות, כמו כל מחלוקת אחרת שהייתה גם בעבר, שלא גושרה. אתמול היו אמורות להיות הצבעות לגבי החוק. מאחר שלא הגעתי לסיכום עם האגף על דברים, שחלק מהם זה גם חוק ה-cap, שתיכף אגיד גם מה הסיכום שיש איתם, לא הסכמתי להצביע בעבור החוקים הללו, ואת המשבר שנוצר אתם מכירים.
עכשיו, נכון להיום, אני יכול להגיד לכם מה שסיכמתי עד כה עם האגף. אין איתם סיכום סגור, יש לי איתם הבנות שאמורות להגיע לכדי סיכום סגור, גם לגבי הטבות ליישובי הפריפריה שאני עובד עליהם במקביל. 

בנושא הזה של רפורמת ה-cap יש התחייבות של משרד האוצר, של אגף תקציבים, להוסיף 400,000,000 שקל לבסיס התקציב, לטובת קופות החולים בלבד ולא לשום מטרה אחרת. הווי אומר שסוגיית הגירעון שהייתה אמורה להיווצר בקופות החולים נפתרת. כמובן שברור הוא שדרישות האוצר הן, שכדי שיעבירו את ה-400,000,000 שקל האלה לבסיס התקציב, הם רוצים שרפורמת ה-cap תעבור פה בוועדה.
אנחנו בוועדת הכספים לא נאשר את חוק התקציב בלי שבפועל הכסף הוסף לסל. יש התחייבות של האגף, יכולים לאשר את זה גם האגף, שהכסף יוסף לסל. ואז, כשהכסף יוסף לסל, אנחנו נאשר את התקציב.
<היו"ר משה גפני:>
תודה רבה.

<מכלוף מיקי זוהר (הליכוד):>
עוד משפט אחרון, אדוני היושב-ראש. גם אחרי שנאשר היום את הרפורמה, עת רצון עדיין בידינו לעשות שינויים מעבר ל-400,000,000 שקל, אם נרצה. לא נסתם הגולל. אנחנו עושים את זה בצורה מכובדת, במשא ומתן מכובד, אחרי שהגענו להבנות.
<באסל גטאס (הרשימה המשותפת):>
שנייה, אני רוצה הבהרה, הבהרה ממנו.

<היו"ר משה גפני:>
תודה רבה. רן. אני לא פותח את הדיון הזה.
<באסל גטאס (הרשימה המשותפת):>
לא, ה-400 הם לקופות חולים או לכל ה-cap?

<מיקי רוזנטל (המחנה הציוני):>
לא, אדוני, בשם האופוזיציה כולה.
<היו"ר משה גפני:>
לא רוצה. אני רואה את הפיליבסטר שעושים, אני רוצה להצביע.

<מיקי רוזנטל (המחנה הציוני):>
אין שום פיליבסטר. הדבר האחרון, אני רוצה לומר את הדבר הבא: מבחינתנו האופוזיציה דרשנו תופסת לתקציב, ל-cap, חד-משמעית, ולא קיבלנו.

<היו"ר משה גפני:>
טוב.

<מיקי רוזנטל (המחנה הציוני):>
רצינו להצביע בעד החוק הזה. מאחר שהכסף הזה לא צבוע.

<דוד ביטן (הליכוד):>
אומרים לך שכן אבל.
<מיקי רוזנטל (המחנה הציוני):>
אני אומר לך שלא. אז תכניסו את זה לחוק. הוא לא צבוע. אז נצביע נגד החוק.
<היו"ר משה גפני:>
בסדר.

<מיקי לוי (יש עתיד):>
אז אולי אפשר להכניס את ה-400 אל תוך החוק, ואז נצביע בעד? הנה, אנחנו מתחייבים. 
<מיקי רוזנטל (המחנה הציוני):>
אנחנו מתחייבים להצביע בעד.
<היו"ר משה גפני:>
רחל. אתן לך גם, באסל.
<מיקי רוזנטל (המחנה הציוני):>
תכניסו אותו לחוק, נצביע בעד - - -

<רחל עזריה (כולנו):>
רק חשוב לי לומר, וזה נאמר תוך כדי, אבל חשוב לומר, כבוד היו"ר, האירוע שהתקיים פה עכשיו, נזכרתי בקמצא ובר-קמצא, ולא מיחו. אז לי חשוב למחות בשם כל מי שרוצה להיות שותף לזה. אני חברה בוועדת האתיקה, ואני יושבת עם יו"ר ועדת האתיקה שבוע שבוע. אנחנו עושים עבודה מאוד לא נעימה, לשפוט או להתייחס או להעניש חברים - -
<היו"ר משה גפני:>
הוצאתי אותו.

<רחל עזריה (כולנו):>
בסדר, אבל צריך לומר. 

- - חברים שיושבים אתנו בכנסת. ואני רוצה למחות ולשמור על כבודו של יו"ר הוועדה בהקשר הזה.
<יואב קיש (הליכוד):>
אני מצטרף לדברייך.
<רחל עזריה (כולנו):>
כל הדברים שנאמרו אין להם שום בסיס. ומאוד חשוב שהדברים ייאמרו. זה הכול.

<עודד פורר (ישראל ביתנו):>
כולם מצטרפים.
<מכלוף מיקי זוהר (הליכוד):>
אני מבקש, הפרוטוקול של הוועדה, בשם הליכוד, למחות על הדברים שאמר אורן חזן ליושב-ראש ועדת האתיקה. זו בושה וחרפה. לא אומרים משפטים כאלה ולא תוקפים במילים כאלה, בטח לא חבר כנסת.
<יואב קיש (הליכוד):>
וכשזה כל כך מנותק מהמציאות.
<מכלוף מיקי זוהר (הליכוד):>
אנחנו מוחים על זה.

<רחל עזריה (כולנו):>
בדיוק. אוקיי. תודה רבה.

<היו"ר משה גפני:>
תודה רבה. באסל.

<באסל גטאס (הרשימה המשותפת):>
לדעתי מה שעשה אורן משקף את כל הליכוד, איך הליכוד היום מתנהג ומתנהל, מי שיותר ומי שפחות.
<יואב קיש (הליכוד):>
באסל, בסדר.
<באסל גטאס (הרשימה המשותפת):>
מה שעשה דוד ביטן כאן אתמול זו בריונות לשמה. בריונות לשמה.

<עודד פורר (ישראל ביתנו):>
זאת אומרת, כשאתה עולה על משט, זה כאילו כל הרשימה המשותפת עולה על משט?

<באסל גטאס (הרשימה המשותפת):>
זו בריונות לשמה.

<עודד פורר (ישראל ביתנו):>
כשאתה עולה על משט זה כאילו כל הרשימה המשותפת עולה על משט?

<באסל גטאס (הרשימה המשותפת):>
אל תעודד - - -

<עודד פורר (ישראל ביתנו):>
לא, אם אתה אומר שמה שמישהו עושה - - -

<באסל גטאס (הרשימה המשותפת):>
מה, אתה שחקן משנה של הליכוד?

<עודד פורר (ישראל ביתנו):>
אז גם כשאתה עולה על משט, כולם עולים על משט.

<באסל גטאס (הרשימה המשותפת):>
עזוב. תראה, אני מוכן שוב ושוב ושוב לעלות על משט בשביל שלום, בשביל דו קיום.
אדוני היושב-ראש, ה-400,000,000 היו יכולים להיות גורם ממש משמעותי בשינוי דעתנו, אם היו מובטחים.
<מכלוף מיקי זוהר (הליכוד):>
הם יהיו.
<עודד פורר (ישראל ביתנו):>
אבל נתנו אותם. 

<קריאה:>
לא נתנו אותם.

<עודד פורר (ישראל ביתנו):>
נתנו אותם כבר אתמול.
<באסל גטאס (הרשימה המשותפת):>
אם היו ל-cap מצד אחד.

<מיקי רוזנטל (המחנה הציוני):>
אם נתנו - - -

<דוד ביטן (הליכוד):>
אבל הוא אומר לך - - -

<באסל גטאס (הרשימה המשותפת):>
אבל לקופות חולים אתה לא פותר את הבעיה. אתה צריך להגדיל את העוגה.

<היו"ר משה גפני:>
תודה רבה. באסל, הבנו.
<מיקי רוזנטל (המחנה הציוני):>
יש החלטת ממשלה.

<היו"ר משה גפני:>
אחמד טיבי.
<עודד פורר (ישראל ביתנו):>
סעיפים תקציבים אתה יודע שהם לא בחוק ההסדרים. אין פה תקציב. 

<אחמד טיבי (הרשימה המשותפת):>
תודה רבה.

<דוד ביטן (הליכוד):>
נעשה רוויזיה.

<באסל גטאס (הרשימה המשותפת):>
אתה מצטרף כמו כל הצבועים, עודד. קודם אתה עושה את עצמך מקצוען, ואתה עובד לעניין, בסוף - - -

<דוד ביטן (הליכוד):>
ואם זה לא יעבור נבטל את החוק. מה לא בסדר בזה?
<אחמד טיבי (הרשימה המשותפת):>
אפשר לדבר, מיקי?

<מיקי רוזנטל (המחנה הציוני):>
אתם רוצים לקצר את הזמן, לעזוב את ההסתייגויות, שנצביע כולנו בעד החוק?
<דוד ביטן (הליכוד):>
אבל הנה - - -

<מיקי רוזנטל (המחנה הציוני):>
אז מה אכפת לך - - -

<אחמד טיבי (הרשימה המשותפת):>
מיקי, אני הולך בדיוק להגיד את הדברים האלה.

<דוד ביטן (הליכוד):>
כי לא מכניסים את זה בחוק. אני עושה רוויזיה. מה אתה רוצה?
<היו"ר משה גפני:>
רבותי, הדיון התקיים אתמול, מספיק.

<אחמד טיבי (הרשימה המשותפת):>
אדוני היושב-ראש, אני חושב שיש נקודה שחברי הוועדה, קואליציה ואופוזיציה, מסכימים עליה, והיא התופסת של ה-400,000,000 שקל ל-cap, לקופות החולים. היות שנאמר פה על-ידי רכז הליכוד, רכז הקואליציה בוועדה, חבר הכנסת מכלוף מיקי זוהר, ממ"ז, שיש לו הבטחה שזה ייועד אך ורק לקופת חולים – 400. כדי שכולנו נסיר את ההסתייגויות ונצביע בעד החוק, אנחנו מבקשים שזה יתווסף לבסיס התקציב ויהיה צבוע.
<היו"ר משה גפני:>
ברור.

<מכלוף מיקי זוהר (הליכוד):>
אחרי אישור הרפורמה זה יהיה.
<אחמד טיבי (הרשימה המשותפת):>
זה אחד.

שתיים, כאחד ממוענשי ועדת האתיקה הגדולים ביותר, בחיים לא מתחתי ביקורת על ועדת האתיקה, בעיקר לא בצורה הזאת. אני חושב שכל מי שיושב כאן נעלב, והרגיש משהו רע שקרה, ונקודת שפל שלא הייתה. לא הייתה, אני הרבה זמן בכנסת.
<באסל גטאס (הרשימה המשותפת):>
הליכוד מסוגל לספק עוד נקודות שפל.
<מיקי רוזנטל (המחנה הציוני):>
זה לא הליכוד. זה אדם מסוים.
<רחל עזריה (כולנו):>
לא. אנחנו קבוצת חברי כנסת.

<באסל גטאס (הרשימה המשותפת):>
עזוב.

<מיקי רוזנטל (המחנה הציוני):>
זה אדם מסוים, וכולנו מגנים אותו.

<מיקי לוי (יש עתיד):>
אבל אחמד בזכות דיבור. בבקשה, אני מגן עליך.
<אחמד טיבי (הרשימה המשותפת):>
ולכן, אדוני היושב-ראש, יכול להיות שכשמישהו שמע את זה הרגיש רע – חלק חייכו. ומאוד לא אהבתי את החיוך של אחדים כאן. אני חושב שאני שייך לאלה שמרגישים רע מאוד.
<נאוה בוקר (הליכוד):>
אף אחד לא חייך.
<מכלוף מיקי זוהר (הליכוד):>
אני חושב שכולם היו נבוכים.

<היו"ר משה גפני:>
לא, לא, כולם היו.

<רחל עזריה (כולנו):>
כולם היו נבוכים.

<אחמד טיבי (הרשימה המשותפת):>
יכול להיות שהחיוך היה מתוך מבוכה.
<מכלוף מיקי זוהר (הליכוד):>
מבוכה. חד-משמעית.

<אחמד טיבי (הרשימה המשותפת):>
אני מתכוון למישהו, לא רוצה להגיד את שמו.

<היו"ר משה גפני:>
לא, לא. חבר כנסת וקנין הוא חבר כנסת מוערך אצל כל המפלגות.
<מכלוף מיקי זוהר (הליכוד):>
פשוט בושה.

<אחמד טיבי (הרשימה המשותפת):>
תודה שאתה אומר את הדברים, אדוני היושב-ראש.

<היו"ר משה גפני:>
הוא עושה את כיושב-ראש ועדתה האתיקה באופן יוצא מן הכלל.
<רחל עזריה (כולנו):>
כן, זה חשוב לומר.

<באסל גטאס (הרשימה המשותפת):>
בשם כולנו הוא אומר.

<מיקי רוזנטל (המחנה הציוני):>
בשם כולנו.
<איתן ברושי (המחנה הציוני):>
אין פה קואליציה-אופוזיציה. אבל בואו נמשיך.
<זהבה גלאון (מרצ):>
וקנין, תפרוש בשיא, עכשיו אתה צריך לפרוש.
<יואב קיש (הליכוד):>
לא לאחל לא לפרוש. לא רוצים שיפרוש.
<מיקי רוזנטל (המחנה הציוני):>
אנחנו לא מגינים עליך כאדם, אנחנו מגינים על המוסד.

<יצחק וקנין (ש"ס):>
אני רוצה להגיד לכם משהו. אני 21 שנים בכנסת. יש פה פקידי אוצר שאני מכיר אותם אולי 10 שנים, 15 שנים. אולי יקום איזה רפרנט פה, יגיד פעם שאני בדיונים על תקציב, ואני יושב בוועדה הזאת הרבה, ביקשתי 100,000 שקל, 1,000,000 שקל, פעם אחת בתוך 21 שנים שאני יושב פה.
<היו"ר משה גפני:>
למה באמת לא ביקשת?
<מיקי לוי (יש עתיד):>
הוא גר בפריפריה.
<יצחק וקנין (ש"ס):>
רבותי, כואב לי, האמינו לי, כואב לי שזאת המציאות. שלא תטעו, בזמן שהוא אמר, גם כשאתם אמרתם, המשכתי ללמוד פה. אני לומד. ואני רוצה להגיד משהו: אני מוחל לו מחילה גמורה.
<מיקי לוי (יש עתיד):>
וואו, איזה גדול. באמת איש גדול.

<היו"ר משה גפני:>
תודה רבה.

<רחל עזריה (כולנו):>
תודה.

<מיקי לוי (יש עתיד):>
התעלות הנפש.
<דוד ביטן (הליכוד):>
רגע, ביקשתי להגיד משהו.

<היו"ר משה גפני:>
כן, בבקשה.

<אחמד טיבי (הרשימה המשותפת):>
יש יתרונות בלהיות חבר במפלגה דתית. המחילה הזאת – ישראל ביתנו, אפילו אני, לא היינו כאלה לארג'ים.
<זהבה גלאון (מרצ):>
לא שוכח, לא סולח.
<אחמד טיבי (הרשימה המשותפת):>
הפנקס פתוח והיד רושמת, הייתי אומר.

<היו"ר משה גפני:>
דוד, בבקשה.

<דוד ביטן (הליכוד):>
דיברנו אתמול על ה-400,000,000, ואמרנו שנאשר את החוק הזה, נגיד רוויזיה, ואם זה לא יעבור

בחוק התקציב, אז נחזור ונבטל את האישור שלנו.
<היו"ר משה גפני:>
נאמר אתמול.

<דוד ביטן (הליכוד):>
ולכן זה מבטיח את העניין.
<באסל גטאס (הרשימה המשותפת):>
עוד פעם, איך? איך? איך מבחינת לוח זמנים – איך?
<דוד ביטן (הליכוד):>
הרוויזיה, אני נותן רוויזיה. לכן אנחנו מבטיחים את העניין, שאם ה-400,000,000 לא יבואו בבסיס התקציב באופן צבוע לנושא הזה, נבטל את האישור שלנו לחוק. זה הכול.
<באסל גטאס (הרשימה המשותפת):>
אבל מתי זה יתגלה, ביטן?
<דוד ביטן (הליכוד):>
אנחנו מאשרים את התקציב, והם יפנו אותנו לעניין הזה.
<באסל גטאס (הרשימה המשותפת):>
אה, בוועדה כאן, בוועדה.

<מיקי רוזנטל (המחנה הציוני):>
איפה זה יהיה כתוב?
<היו"ר משה גפני:>
בספר התקציב.

<באסל גטאס (הרשימה המשותפת):>
לא במליאה, בוועדה.

<מיקי רוזנטל (המחנה הציוני):>
איזה ספר התקציב?
<דוד ביטן (הליכוד):>
לא יאושר – לא יאושר.

<מיקי רוזנטל (המחנה הציוני):>
איפה ידונו בזה? מה זה - - - בספר התקציב? מתי זה יבוא לקריאה?
<דוד ביטן (הליכוד):>
לא, רוזנטל, זה יבוא לפה.
<מיקי רוזנטל (המחנה הציוני):>
אם זה ככה, אז למה אנחנו לא מצביעים על זה עכשיו? תוסיפו את זה ונגמר העניין. אתם מרמים את עצמכם?
<היו"ר משה גפני:>
הם אומרים שלא מקובל דבר כזה, הם אמרו את זה אתמול. 

רן, אני מבקש שתקשיב לי, מה שאני אומר לחברים. מה שאתם אמרתם אתמול, ותתקן אותי אם אני טועה, ה-400,000,000 שקל, אם אין את החוק של ה-cap – אין אותו, הוא הולך לאיבוד. אם החוק עובר, אתם מכניסים אותו בבסיס התקציב של תקציב 2018-2017. תגידו לנו כאשר נאשר את התקציב - -
<דוד ביטן (הליכוד):>
זה צבוע.
<היו"ר משה גפני:>
- - אתם תגידו לנו איפה כסף, ושהכסף צבוע לנושא הזה. אם לא, אז הודענו. בבקשה, תגיד אתה.
<רן רידניק:>
האמירה שלך משקפת.
<היו"ר משה גפני:>
אמר יושב-ראש הקואליציה: נאשר את החוק, נגיש עליו רוויזיה. אם יתברר בתקציב שאין את הכסף הזה, אנחנו לא מקבלים את החוק. זה מה שהוא אמר. 
<מיקי רוזנטל (המחנה הציוני):>
אדוני, אני רוצה להבין.

<היו"ר משה גפני:>
שאלתי אותם.

<מיקי רוזנטל (המחנה הציוני):>
לא, את הפרוצדורה. הרי סעיף תקציבי צריך להצביע עליו הצבעה בקריאה ראשונה.
<היו"ר משה גפני:>
זה יהיה בתקציב.
<מיקי רוזנטל (המחנה הציוני):>
איפה? מתי יוסיפו אותו? באיזה שלב?
<היו"ר משה גפני:>
בספר התקציב עכשיו.

<מיקי רוזנטל (המחנה הציוני):>
מתי?

<היו"ר משה גפני:>
בתקציב שיגיע בימים האלה לאישור הוועדה.

<דוד ביטן (הליכוד):>
הוא יגיע לפה, יאושר, ויעבור למליאה.
<מיקי לוי (יש עתיד):>
אתה אומר: תהיה רוויזיה על החוק.
<היו"ר משה גפני:>
כן. זה מה שנאמר.
<דוד ביטן (הליכוד):>
מה לא בסדר, מיקי? מיקי, זה לא בסדר?

<מיקי רוזנטל (המחנה הציוני):>
זה בסדר גמור. אני מבקש בקשה אחת, שבהצבעה בסוף, שנגיד שאנחנו עושים רוויזיה.
<היו"ר משה גפני:>
כן.

<מיקי רוזנטל (המחנה הציוני):>
וזאת התחייבות גם של הקואליציה וגם של האופוזיציה לתמוך בחוק.

<יואב קיש (הליכוד):>
זה ברור. שמעת.
<מיקי רוזנטל (המחנה הציוני):>
רגע, תקשיבו, ואז אנחנו חוסכים זמן לכולנו.

<היו"ר משה גפני:>
כן.

<מיקי רוזנטל (המחנה הציוני):>
ואתם מתחייבים שאם זה לא מופיע – וגם אנחנו מתחייבים – אנחנו מתנגדים לחוק.
<היו"ר משה גפני:>
לא מצביעים על האופוזיציה.

<מיקי רוזנטל (המחנה הציוני):>
מתנגדים לחוק. תגידו את זה, תודיעו בסוף.
<דוד ביטן (הליכוד):>
הנה, אנחנו אומרים: אם זה לא יהיה בספר התקציב ולא נאשר, נתנגד לחוק.
<מיקי לוי (יש עתיד):>
בסדר. כל ההתנגדויות שלנו והרוויזיות שלנו נשארות, כי אם זה לא יבוא לידי ביטוי, ה-400, אנחנו רוצים זמן במליאה.
<מיקי רוזנטל (המחנה הציוני):>
ועוד שאלה אחרונה. אדוני, שאלה אחרונה בבקשה: מאיפה המקור התקציבי? אני שואל על המקור התקציבי.
<היו"ר משה גפני:>
רן, הם שואלים על המקור התקציבי. 

<איתן ברושי (המחנה הציוני):>
מהרזרבה, מה.

<מיקי רוזנטל (המחנה הציוני):>
תגיד, אתה - - - שלהם או שלי?

<איתן ברושי (המחנה הציוני):>
לא, אני צוחק. תאר לעצמך, קצת לצחוק.

<היו"ר משה גפני:>
אוקיי, רבותי. רן.

<איתי טמקין:>
אסביר.

<היו"ר משה גפני:>
בבקשה, איתי טמקין.
<איתי טמקין:>
לפני קריאה שנייה ושלישית הוועדה מצביעה פה סעיף-סעיף על תקציב המדינה, עוברת סעיף-סעיף. התקציב שדיבר עליו אתמול רן הוא חלק מסעיף 24, שזה סעיף משרד הבריאות. לפני שיוצבע סעיף משרד הבריאות כאן בוועדה נסביר לחברי הוועדה בדיוק איפה נמצא הכסף בגין אותה תוספת של ה-cap.
<היו"ר משה גפני:>
צבוע.

<איתי טמקין:>
צבוע לסיפור הזה. זה יוסבר פה לחברי הוועדה לפני ההצבעה על סעיף 24. זה הכול. הסבר שמניח את דעתם, שהכסף הזה הוא חלק מבסיס התקציב של משרד הבריאות. זה הכול.
<מיקי רוזנטל (המחנה הציוני):>
שאלה אחת: כרגע אין לזה מקור תקציבי. אני שואל מאיפה תיקחו את ה-400,000,000 שקל?
<באסל גטאס (הרשימה המשותפת):>
ועוד שאלה: 24 אמור לגדול מההצעה הראשונה ב-400,000,000?
<איתי טמקין:>
לא.

<באסל גטאס (הרשימה המשותפת):>
אלא?

<איתי טמקין:>
שנייה, רן יסביר.
<בצלאל סמוטריץ (הבית היהודי):>
הם צובעים כסף בתוך אותו סעיף.
<באסל גטאס (הרשימה המשותפת):>
לא, אם זה לא תוספתי למשרד הבריאות, אז מה עשינו?

<אורן אסף חזן (הליכוד):>
זה צריך להיות 44.6, לא 44.2. ביטן, זה צריך להיות 44.6.
<דוד ביטן (הליכוד):>
זה מה שאמרתם אתמול, שאתם מוסיפים 400,000,000 שקל.
<אורן אסף חזן (הליכוד):>
זה צריך להיות 44.6 מיליארד.
<באסל גטאס (הרשימה המשותפת):>
האם ה-24 יגדל ב-400,000,000 או לא?
<רן רידניק:>
אני מסביר.

<באסל גטאס (הרשימה המשותפת):>
אדוני, תשמע, שלא ימרחו אתכם.
<היו"ר משה גפני:>
נו, מה?

<באסל גטאס (הרשימה המשותפת):>
אדוני היושב-ראש, סעיף 24 - - -

<היו"ר משה גפני:>
תראו, רבותי - - -

<באסל גטאס (הרשימה המשותפת):>
אדוני, תן לי שנייה. שאלתי את איתי את השאלה הבאה, אני רוצה שתשמע את התשובה. בכדי שנדע שאכן 400,000,000 התווספו, 24, הסעיף שנקרא משרד הבריאות, אמור בהשוואה למה שהוגש לנו לגדול ב-400,000,000 – נכון או לא?
<דוד ביטן (הליכוד):>
נכון, נכון.
<אורן אסף חזן (הליכוד):>
במקום 44.2 – 44.6.
<היו"ר משה גפני:>
כן, בבקשה, רן.

<דוד ביטן (הליכוד):>
גטאס, הסעיף עצמו יגדל ב-400,000,000.

<מיקי רוזנטל (המחנה הציוני):>
לא שומעים, לא שומעים. רגע, אפשר לבקש שקט?

<רן רידניק:>
מעבר למה שאמרת, הקופות כבר קיבלו הודעה - - -

<יואב קיש (הליכוד):>
רועי, זה מפריע. רועי, תנו לגמור עם זה.

<מיקי רוזנטל (המחנה הציוני):>
זה נורא מפריע, אתם יכולים להיות בשקט?

<היו"ר משה גפני:>
כן.

<רן רידניק:>
יש כרגע גובה סל בריאות מסוים - - -

<מיקי לוי (יש עתיד):>
די, שקט.

<היו"ר משה גפני:>
די כבר.

<דוד ביטן (הליכוד):>
- - - התקנה הספציפית הזאת - - - 

<היו"ר משה גפני:>
רבותי, אני לא מסכים לזה. באמת, בלאו הכי לא ייצא כלום. כן.

<רן רידניק:>
מעבר למה שאמרתי, בנוסף לכול, אפשר גם להוציא הודעה רשמית של הממשלה לקופות, על כך שגובה הסל בשנה הבאה יכלול את העוד 400 האלה ברגע שהחוק הזה יאושר.
<באסל גטאס (הרשימה המשותפת):>
מאיפה הם באים?

<רן רידניק:>
כרגע אני לא יכול להגיד.
<היו"ר משה גפני:>
תודה רבה. תודה. רבותי, ההסתייגות. די, אני לא מאפשר יותר. מי שלא רוצה, שלא יצביע.
<נעה בן שבת:>
ההסתייגות הבאה בהגדרת "שיעורי הקידום" - - -
<מיקי רוזנטל (המחנה הציוני):>
אני עוזר לכם, תאמין לי.

<נעה בן שבת:>
- - - יהיה לפי גידול במספר המבוטחים המשוקלל בכל קופה.

<היו"ר משה גפני:>
מי בעד אישור ההסתייגות? ירים את ידו. מי נגד?

<אורן אסף חזן (הליכוד):>
איזה הסתייגות?

<היו"ר משה גפני:>
מה שהיא הקריאה.
<אורן אסף חזן (הליכוד):>
הייתי בחוץ.

<היו"ר משה גפני:>
אני לא יודע אם צריך לדבר עם גנבים.
הצבעה

בעד ההסתייגות – מיעוט
נגד – רוב
ההסתייגות לחלופין להגדרת "שיעור הקידום" בסעיף 58 לא נתקבלה.
<היו"ר משה גפני:>
ההסתייגות לא התקבלה. הלאה.

<באסל גטאס (הרשימה המשותפת):>
איזה הסתייגות? בוא נשמע לפחות.

<קריאה:>
איזה סעיף אנחנו?

<נעה בן שבת:>
סיימנו את ההסתייגויות של סעיף 58.

<היו"ר משה גפני:>
מי בעד אישור סעיף 58 כהצעת הוועדה? ירים את ידו. מי נגד? מי נמנע?
<באסל גטאס (הרשימה המשותפת):>
רוויזיה.
<אחמד טיבי (הרשימה המשותפת):>
יש רוויזיה על הכול.

הצבעה

בעד סעיף 58, כהצעת הוועדה – רוב
נגד – מיעוט
סעיף 58, כהצעת הוועדה, נתקבל.
<היו"ר משה גפני:>
הסעיף התקבל, כאישור הוועדה. הסתייגויות על 59. אני לא מבין, אז מה עשינו בזה שהגענו להסכמה?
<מנואל טרכטנברג (המחנה הציוני):>
זה לא הסכמה.

<היו"ר משה גפני:>
בסדר, מקובל.

<מנואל טרכטנברג (המחנה הציוני):>
אדוני היושב-ראש, תן לי.

<היו"ר משה גפני:>
מקובל, מנו, חבל על הזמן. נצטרך לשבת עד 04:00 לפנות בוקר. כל הדיבורים האלה - - -

<מנואל טרכטנברג (המחנה הציוני):>
אדוני, התאפקתי עד כה, תן לי בכל זאת להגיד מילה.
<היו"ר משה גפני:>
בבקשה.

<מנואל טרכטנברג (המחנה הציוני):>
שנבין, וגם מיקי ידידי, שתבין מה קרה כאן בעניין התקציבי. אפשר שקט?
<היו"ר משה גפני:>
רן, לא הרשיתי לך עכשיו לדבר. מספיק, הבנתי, לא ייצא מזה שום דבר. הדיונים ימשיכו, אז מה זה כבר משנה?
<מנואל טרכטנברג (המחנה הציוני):>
חברים, אני רוצה להסביר למה אנחנו הולכים עם עיניים פקוחות. ויכול להיות שזה בסדר. ה-400,000,000 האלה הם בתוך התקציב כבר עכשיו לפני הדיון שקיימנו.
<היו"ר משה גפני:>
נכון.

<מנואל טרכטנברג (המחנה הציוני):>
עכשיו, יש שתי אפשרויות בלבד, ואני רוצה למנות אותן: או שמלכתחילה הם היו מיועדים לקופות, כפי שאתה רוצה, או לא. אם לא, אז נשאלת השאלה מה קורה עם היעדים האחרים שלשמם הכסף הזה הוקצה. אם כן, אז אין פרוטה אחת של כסף תוספתי. זה שתי אפשרויות בלבד. כל מה שאני רוצה, שנבהיר את המצב הזה, אוקיי?
<מכלוף מיקי זוהר (הליכוד):>
- - - 

<היו"ר משה גפני:>
לא, לא, לא, לא.

<מכלוף מיקי זוהר (הליכוד):>
זה חשוב אבל.
<היו"ר משה גפני:>
נאמר גם היום וגם אתמול, הכסף הזה נמצא בתקציב.
<באסל גטאס (הרשימה המשותפת):>
של איפה? של משרד הבריאות?
<היו"ר משה גפני:>
בתקציב משרד הבריאות.

<מנואל טרכטנברג (המחנה הציוני):>
בסדר, אבל במה? במה?
<היו"ר משה גפני:>
רגע. אם ה-cap לא מאושר, ה-400,000,000 שקל האלה חוזרים לאוצר. אם הוא מאושר, הם מודיעים לקופות שמתווסף להם הכסף הזה. מה שאתה שואל, אתה שואל דבר נכון. על זה צריך להכריע, ולהכריע בהצבעה, אין אפשרות נוספת.
<זהבה גלאון (מרצ):>
למה שלא נקבל תשובה?
<היו"ר משה גפני:>
בסדר. אבל זאת התשובה. סעיף 59, הסתייגויות.

<נעה בן שבת:>
בסעיף 59 יש הסתייגות של חבר הכנסת באסל גטאס.

<באסל גטאס (הרשימה המשותפת):>
זה כבר של כל האופוזיציה.

<נעה בן שבת:>
של כל האופוזיציה. מבקשת במקום שהצריכה תחושב במחיר מלא היא תחושב במחיר ברוטו.

<באסל גטאס (הרשימה המשותפת):>
אנחנו לא שומעים, אדוני, אף אחד לא שומע.

<נעה בן שבת:>
אקרא. 59(א), ההסתייגות אמרה שבמקום שהצריכה תחושב במחיר מלא, הצריכה תחושב במחיר ברוטו.

<היו"ר משה גפני:>
מה אתה רוצה? לא, בסדר, אני בעד שיהיה שלטון שמאל, אני שמאלני.
<בצלאל סמוטריץ (הבית היהודי):>
תפסיק, נו.

<היו"ר משה גפני:>
אל תגיד לי את זה. הימין לא ראוי לשלטון.
<אורן אסף חזן (הליכוד):>
גפני, בוא, בוא.

<היו"ר משה גפני:>
ואני רוצה את כל הדברים האלה.

<אורן אסף חזן (הליכוד):>
בוא, גפני, בוא.

<היו"ר משה גפני:>
אורן, נכנסת רק להצבעות.
<אורן אסף חזן (הליכוד):>
שאצא? אצא.

<היו"ר משה גפני:>
לא - - -

<אורן אסף חזן (הליכוד):>
אין לי בעיה. ההצגות האלה לא עובדות עלי יותר.
<היו"ר משה גפני:>
מי בעד ההסתייגות?

<אורן אסף חזן (הליכוד):>
אני עוד מנסה להבין כמה כסף קיבלו פה כדי להצביע.
<היו"ר משה גפני:>
מי בעד ההסתייגות? ירים את ידו. מי נגד?
הצבעה

בעד ההסתייגות – מיעוט
נגד – רוב
ההסתייגות לסעיף קטן 59(א) לא נתקבלה. 

<היו"ר משה גפני:>
ההסתייגות לא התקבלה. הסתייגות שנייה.
<נעה בן שבת:>
הסתייגות שנייה בסעיף קטן (ב). נבהיר שמדובר בתקרת צריכה ברוטו לכל קופת חולים בכל בית חולים. זה לא הסתייגות, זה תיקון קל בנוסח. ההסתייגות היא של האופוזיציה. יש פה גם חבר הכנסת עודד פורר.
<עודד פורר (ישראל ביתנו):>
הסרתי את ההסתייגות.
<היו"ר משה גפני:>
הוא הסיר. יש סעיף שהוא יבקש להעלות.

<נעה בן שבת:>
אז 59(ב)(1) – במקום 99% יהיה 100%. זאת ההסתייגות. 

<היו"ר משה גפני:>
מי בעד? מי נגד?
<אורן אסף חזן (הליכוד):>
רגע, שנייה.

<מיקי לוי (יש עתיד):>
עמוד 5, אורן.

<אורן אסף חזן (הליכוד):>
כן, כן. לא, אני מחכה להסתייגות הבאה.
הצבעה

בעד ההסתייגות – מיעוט
נגד – רוב
ההסתייגות לסעיף קטן 59(ב) לא נתקבלה.
<היו"ר משה גפני:>
ההסתייגות לא התקבלה.

<נעה בן שבת:>
ההסתייגות הבאה – הסתייגויות של האופוזיציה, מציעים שבמקום 100 יהיה 102-100 לחלופין.

<היו"ר משה גפני:>
זה פורר מוריד.

<נעה בן שבת:>
מוריד, כן. אופוזיציה.

<אורן אסף חזן (הליכוד):>
אני לא מוריד.

<נעה בן שבת:>
אתה בהסתייגות הזאת? אתה רוצה להצטרף אליה? אני מדברת על סעיף 59.
<אורן אסף חזן (הליכוד):>
אה, 59 אני לא.

<היו"ר משה גפני:>
מי בעד ההסתייגות? ירים את ידו. מי נגד?
הצבעה

בעד ההסתייגות – מיעוט
נגד – רוב
ההסתייגות לחלופין לסעיף קטן 59(ב) לא נתקבלה.

<היו"ר משה גפני:>
ההסתייגות לא התקבלה.
<מיקי לוי (יש עתיד):>
אורן אתנו.

<נעה בן שבת:>
אז אפשר להצביע על סעיף 59.

<היו"ר משה גפני:>
מי בעד סעיף 59 כהצעת הוועדה? ירים את ידו. מי נגד?
<מיקי לוי (יש עתיד):>
מה, על 60?

<היו"ר משה גפני:>
על 59, כהצעת הוועדה.

הצבעה

בעד סעיף 59, כהצעת הוועדה – רוב
נגד – מיעוט
סעיף 59, כהצעת הוועדה, נתקבל.
<היו"ר משה גפני:>
הסעיף התקבל, נכון?

<נעה בן שבת:>
כן.

<היו"ר משה גפני:>
סעיף 60, מה ההסתייגויות?
<מיקי לוי (יש עתיד):>
אורן, 60.

<דוד ביטן (הליכוד):>
רגע, רוצים להעיר משהו פה.

<נעה בן שבת:>
סעיף 60, הצעת הוועדה דיברה, שבמקום 82% ידברו על 81.5%. זו הצעת הוועדה. וההסתייגויות של חבר הכנסת אורן חזן, עודד פורר – מסיר את ההסתייגות שלו?
<היו"ר משה גפני:>
עודד פורר מסיר.

<באסל גטאס (הרשימה המשותפת):>
גם ביטן פה.

<דוד ביטן (הליכוד):>
רגע, גפני. אתמול דיברנו שאם אנחנו מעלים את התקציב ב-400-300 מיליון, אז כן אפשר - - -
<אורן אסף חזן (הליכוד):>
נשאיר את זה ב-19%. נכון.

<דוד ביטן (הליכוד):>
זה מה שדיברנו.
<אורן אסף חזן (הליכוד):>
זאת הייתה השיחה כל היום אתמול.
<דוד ביטן (הליכוד):>
האוצר גם אמר.

<היו"ר משה גפני:>
דובר על 18.5.

<אורן אסף חזן (הליכוד):>
לא, לפני ההעלאה.
<דוד ביטן (הליכוד):>
- - - הם נותנים עוד 400-300 מיליון. אז כן אפשר לתת 19%.
<אורן אסף חזן (הליכוד):>
לא משנה, אבל – שנייה, אני רוצה להגיד.

<היו"ר משה גפני:>
לא, אתה לא יכול. שנייה. מה אתם עונים?
<רן רידניק:>
אתמול הצגנו מספר חלופות. הייתה חלופה של – ההצעה המקורית – 13'-15' ו-18% הנחה. הייתה חלופה של חצי 13', 14', 15' ו-18.5% הנחה. הייתה חלופה של שנים 14'-15', בלי 13' – 19% הנחה. והראינו את ההתפלגות בבתי חולים – מי נפגע, מי לא נפגע - - - עם חצי 13'. לעלות ל-19 - - - בוא נגיד זה לוקח מבתי חולים - - -
<אורן אסף חזן (הליכוד):>
אבל זה לא?

<רועי פולקמן (כולנו):>
את זה צריך לבחון. אתמול היה דיון על פגיעה בבתי חולים מסוימים. אם אנחנו משנים את זה זה פוגע בבתי - - -
<אורן אסף חזן (הליכוד):>
אני יכול רגע להגיד מילה? 
<היו"ר משה גפני:>
זה הכרעה.

<מיקי לוי (יש עתיד):>
אורן צודק.

<אורן אסף חזן (הליכוד):>
לא, זה צריך להישאר לציבור.

<מיקי לוי (יש עתיד):>
אמרת 19.

<אורן אסף חזן (הליכוד):>
נכון, אני נשאר עם זה. 

<היו"ר משה גפני:>
מי בעד אישור ההסתייגות?

<אורן אסף חזן (הליכוד):>
אסביר רגע.

<באסל גטאס (הרשימה המשותפת):>
איזה הסתייגות?

<אורן אסף חזן (הליכוד):>
ביטן, זה לא בסדר, סיכמנו משהו אתמול.

<היו"ר משה גפני:>
אורן.

<אורן אסף חזן (הליכוד):>
אני מדבר עם יושב-ראש הקואליציה.

<היו"ר משה גפני:>
אתה לא יכול לדבר עם יושב-ראש הקואליציה.

<היו"ר משה גפני:>
אתה לא יכול לדבר באמצע הוועדה.

<אורן אסף חזן (הליכוד):>
בסדר, אז אני מצביע בעד ההסתייגות. לא רוצה לעשות בעיות בקואליציה. אותי לא קנו פה בכסף, שאני מרים יד על כסף שקיבלתי. אני נלחם בשביל הציבור, אל תסתום לי את הפה.
<היו"ר משה גפני:>
אבל הוצאתי אותך, אתה ממשיך הלאה.

<אורן אסף חזן (הליכוד):>
אין בעיה, אצא. תקרא לי כשיהיו הצבעות. תמשיכו לגנוב כספים פה.
<דוד ביטן (הליכוד):>
חכה רגע, אורן.

<אורן אסף חזן (הליכוד):>
די, מספיק.

<היו"ר משה גפני:>
עכשיו יש הצבעה. אני רוצה להגיד - - -

<אורן אסף חזן (הליכוד):>
הדלת מסתובבת, ביטן.

<דוד ביטן (הליכוד):>
רגע. ברגע שיש יותר כסף, אז הקופות גם מקבלות מהכסף.

<אורן אסף חזן (הליכוד):>
אבל אם יהיה להם גרעון, בסוף גם ככה האוצר צריך להשלים אותו. אתה יודע, זה כמו שאתה קונה בעצמך.

<קריאה:>
זה היה בטבלה אתמול. ראית אותה.
<אורן אסף חזן (הליכוד):>
גם בטבלה סוכם שאם יאשרו את הכסף אפשר להעביר 19%.
<היו"ר משה גפני:>
אורן, ההעלאה ל-19%, המשמעות של העניין שאתה מסייע לקופות החולים ופוגע בבתי החולים.
<אורן אסף חזן (הליכוד):>
אני מסייע לציבור.
<היו"ר משה גפני:>
אמרתי לך מה זה עושה בפועל. אם אנחנו מזיזים את זה – העלינו את זה ל-18 - - -
<דוד ביטן (הליכוד):>
אורן, הם מקבלים יותר. בגלל ה-400,000,000 הם מקבלים יותר כסף בקופות. זה לא היה בחוק.
<אורן אסף חזן (הליכוד):>
והם צריכים להתחייב שכל הכסף יעבור לקופות, כן?
<דוד ביטן (הליכוד):>
- - - 

<אורן אסף חזן (הליכוד):>
למה לא? תחליט.
<עודד פורר (ישראל ביתנו):>
קופה שתיפגע תקבל את הפיצוי מתוך ה-400,000,000. זה העיקרון.
<רועי פולקמן (כולנו):>
ה-400 חוזר לקופות.
<היו"ר משה גפני:>
אתה נשאר עם ההסתייגות, אורן?

<דוד ביטן (הליכוד):>
הנה, מסבירים לו, רגע.

<אורן אסף חזן (הליכוד):>
אתה תישאר בלי כסף אם תשלם להם את הגירעונות בסוף השנה ולא יהיה לך. אתה מכריח אותם להוציא יותר כסף. אם לא יהיה להם איך לשלם - - -
<מיקי לוי (יש עתיד):>
צודק.

<אורן אסף חזן (הליכוד):>
באים לך אנשים שמוציאים את הכסף, אומרים: לא אעמוד - - -

<היו"ר משה גפני:>
אבל בתי החולים ייפגעו.

<אורן אסף חזן (הליכוד):>
אל תשכחו, זה תקציב דו-שנתי. אתם קצת מתבלבלים. אם היה שנה שאפשר לבחון ולתקן, מילא. שנתיים - - -

<קריאה:>
- - -

<אורן אסף חזן (הליכוד):>
אבל אתמול דיברנו פה, שאם נפסיק את הכסף, אפשר לעמוד ב-19.
<דוד ביטן (הליכוד):>
עכשיו מה שאומרים, וזה נכון, שה-400,000,000 מסייעים גם לקופות. אז אתה עוזר להם פעמיים, פעם אחת ב-400 ופעם אחת ב-19.
<אורן אסף חזן (הליכוד):>
איפה כתוב שה-400 הולכים רק לקופות?
<דוד ביטן (הליכוד):>
לא רק לקופות, הם מקבלים את החלק - - -

<מיקי רוזנטל (המחנה הציוני):>
אדוני, אתה רוצה שנצביע בעד ונגמור עם זה? אתן לך הצעה קצרה. שנכתוב כך בחוק – תקשיב שנייה - - 

<אורן אסף חזן (הליכוד):>
זה לא נכון. ביטן, מוליכים אותנו שולל.

<מיקי רוזנטל (המחנה הציוני):>
- - שהכסף התוספתי, אם יאושר, ויאושר בתקציב, ילך כולו לקופות החולים, לשירותים לאזרחים. כמה ואיך יהיה בפרוצדורה שקבעתם פה.
<היו"ר משה גפני:>
אתם מסכימים לזה?

<מיקי רוזנטל (המחנה הציוני):>
אבל הדבר הזה צריך להיכתב כך שלאורן לא תהיה בעיה וגם לנו לא תהיה בעיה, ונצביע בעד החוק.

<רן רידניק:>
לא, דיברנו על זה כבר.
<היו"ר משה גפני:>
מה?

<רן רידניק:>
- - - חמש פעמים שהכסף הולך לסל, הולך לקופות.
<אורן אסף חזן (הליכוד):>
לא, שנייה, מה זה הולך - - - לאן הולך הכסף? לא, הוא מרמה אותנו. הם אומרים לנו: הולך לסל. הם ייקחו את זה למקום אחר.
<היו"ר משה גפני:>
רן, אתה לא מסכים?
<דוד ביטן (הליכוד):>
הם לא יכולים - - - 

<מיקי רוזנטל (המחנה הציוני):>
אתה מבין? אנחנו רוצים להצביע בעד, לחסוך זמן. 

<היו"ר משה גפני:>
אין מה לעשות.

<מיקי רוזנטל (המחנה הציוני):>
לא, אם זה לא כתוב, זה מעורר חשד.
<היו"ר משה גפני:>
בסדר. אבל זה יגיע לתקציב - - -

<מיקי רוזנטל (המחנה הציוני):>
אבל מה אכפת להם שזה יהיה כתוב?
<היו"ר משה גפני:>
הוא לא רוצה - - - 

<מיקי רוזנטל (המחנה הציוני):>
לא כתוב הסכום, לא כתוב כלום. שרק הייעוד - - -
<היו"ר משה גפני:>
עד הגבול האפשרי. רבותי, מי בעד ההסתייגות? ירים את ידו.
<אורן אסף חזן (הליכוד):>
רגע, שנייה.

<היו"ר משה גפני:>
מי בעד ההסתייגות?

<מיקי לוי (יש עתיד):>
אורן, אם זה יהיה רשום, אז כל ההסתייגויות יורדות.

<מיקי רוזנטל (המחנה הציוני):>
הם לא מוכנים. הם לא מוכנים. האוצר לא מוכן.

<מיקי לוי (יש עתיד):>
אני לא מבין אתכם. אתם אומרים שהכסף יגיע. אפילו בלי סכום, בסדר?

<דוד ביטן (הליכוד):>
לאן הולך הכסף? - - - אז תגידו.

<אורן אסף חזן (הליכוד):>
לא, לא, תגיד מה שאמרת פה בשקט. אל תעשו עליו קופות. זה יו"ר הקואליציה - - -
<דוד ביטן (הליכוד):>
לא, תגיד את זה לפרוטוקול. תגיד לפרוטוקול וזהו.

<אורן אסף חזן (הליכוד):>
תגיד את האמת.

<רן רידניק:>
- - -

<דוד ביטן (הליכוד):>
יש את זה לשניהם. שמעת? אי-אפשר לכתוב את זה.
<מיקי לוי (יש עתיד):>
אפשר, אפשר. למה אי-אפשר?

<רן רידניק:>
- - - לפרוטוקול.

<אורן אסף חזן (הליכוד):>
לא, לא מספיק לפרוטוקול. לא מספיק לפרוטוקול.

<דוד ביטן (הליכוד):>
גפני, תמשיך בלי זה ונסגור את זה.
<היו"ר משה גפני:>
בסדר. אדבר אתכם אחרי זה בחוץ.
<דוד ביטן (הליכוד):>
תעביר את זה לסוף.

<היו"ר משה גפני:>
סעיף 61.
<נעה בן שבת:>
בסעיף 61 יש לנו כמה הסתייגויות.
<היו"ר משה גפני:>
רבותי, עברתי סעיף.

<מיקי לוי (יש עתיד):>
עברת סעיף? חבל, רצינו לתמוך בך.
<היו"ר משה גפני:>
בסדר, אדבר איתם אחרי זה בחוץ. כן.

<נעה בן שבת:>
סעיף 61, סעיף קטן (א).

<באסל גטאס (הרשימה המשותפת):>
יש הרבה הסתייגויות.
<נעה בן שבת:>
בבקשה, אז בוא נקרא. סעיף קטן (א), הסתייגות של האופוזיציה, שתחושב במחיר ברוטו במקום שתחושב במחיר מלא.

<היו"ר משה גפני:>
מי בעד ההסתייגות? מי נגד?

הצבעה

בעד ההסתייגות – מיעוט
נגד – רוב
ההסתייגות לסעיף קטן 61(א) לא נתקבלה.
<היו"ר משה גפני:>
ההסתייגות לא התקבלה. הסתייגות שנייה של האופוזיציה.
<נעה בן שבת:>
הסתייגות שנייה – פסקה (1), הוצע במקום בשנת 2017 93.5 יופיע 100, 98 או 95 לחלופין.

<היו"ר משה גפני:>
מי בעד ההסתייגות? מי נגד?
הצבעה

בעד ההסתייגות – מיעוט
נגד – רוב
ההסתייגות לפסקה 61(א)(1) לא נתקבלה.
<היו"ר משה גפני:>
ההסתייגות לא התקבלה. הלאה.
<נעה בן שבת:>
בפסקה (א) הסתייגות – במקום 92% בכל מקום זה יהיה 95%. 

<היו"ר משה גפני:>
מי בעד? מי נגד?
הצבעה

בעד ההסתייגות – מיעוט
נגד – רוב
ההסתייגות לפסקה 61(א)(2)(א) לא נתקבלה.
<היו"ר משה גפני:>
לא התקבל.

<נעה בן שבת:>
בפסקת משנה (ב) – במקום גבוה מ-92 ונמוך מ-95 יהיה גבוה מ-95 ונמוך מ-100.
<היו"ר משה גפני:>
מי בעד? מי נגד?

הצבעה

בעד ההסתייגות – מיעוט
נגד – רוב
ההסתייגות לפסקה 61(א)(2)(ב) לא נתקבלה.
<היו"ר משה גפני:>
ההסתייגות לא התקבלה.
<נעה בן שבת:>
פסקת משנה (ג) – ההסתייגות אומרת שסעיף קטן (ג) יימחק.

<היו"ר משה גפני:>
מי בעד? מי נגד?
הצבעה

בעד ההסתייגות – מיעוט
נגד – רוב
ההסתייגות לפסקה 61(א)(2)(ג) לא נתקבלה.
<היו"ר משה גפני:>
ההסתייגות לא התקבלה. הלאה.
<נעה בן שבת:>
סעיף 62.

<היו"ר משה גפני:>
רגע, על 61 אפשר להצביע.

<נעה בן שבת:>
כן.

<היו"ר משה גפני:>
מי בעד סעיף 61 כהצעת הוועדה? מי נגד?
הצבעה

בעד סעיף 61, כהצעת הוועדה – רוב
נגד – מיעוט
סעיף 61, כהצעת הוועדה, נתקבל.
<היו"ר משה גפני:>
הסעיף התקבל כהצעת הוועדה. 62.
<נעה בן שבת:>
סעיף 62 זו אותה בעיה שהייתה לנו בסעיף 60, נושא של 82%, הפעם לרצפת הצריכה נטו.
<היו"ר משה גפני:>
אתם עדיין עומדים על ההסתייגות?

<מיקי לוי (יש עתיד):>
איזו שאלה, זה עם 60, זה אותו נושא.
<אורן אסף חזן (הליכוד):>
זה אותו נושא בדיוק.
<היו"ר משה גפני:>
טוב. 63.

<מיקי לוי (יש עתיד):>
אז אתה מדלג על 62?

<היו"ר משה גפני:>
כן.

<מיקי לוי (יש עתיד):>
אוקיי.

<באסל גטאס (הרשימה המשותפת):>
מה זה, 62?

<היו"ר משה גפני:>
אותו דבר כמו 60.

<נעה בן שבת:>
63 – הסתייגות של סיעת המחנה הציוני – אני מבינה שגם בזה כל האופוזיציה מצטרפת.
<קריאה:>
כן, כן.

<נעה בן שבת:>
ביקשו שהאישור הזה של נושא שינוי תקרת הצריכה ברוטו בהגדלת עלות סל שירותי הבריאות לפי החלטת הממשלה, יהיה באישור ועדת הכספים של הכנסת.
<בצלאל סמוטריץ (הבית היהודי):>
רגע, איך אפשר להתנגד לזה, אדוני היושב-ראש?

<היו"ר משה גפני:>
אפשר. מצביעים נגד. 

<בצלאל סמוטריץ (הבית היהודי):>
אתה כיושב-ראש ועדת הכספים מתנגד לפיקוח פרלמנטרי?
<היו"ר משה גפני:>
מצביע נגד, כן. כן.

<בצלאל סמוטריץ (הבית היהודי):>
כן?

<היו"ר משה גפני:>
כן.

<מיקי רוזנטל (המחנה הציוני):>
למה? אדוני, תעיין בזה עוד פעם אולי.
<זהבה גלאון (מרצ):>
זה קשור לליצמן?

<בצלאל סמוטריץ (הבית היהודי):>
לא, איזה התנגדות מהותית יש לאוצר לפיקוח פרלמנטרי של הוועדה? ביטן, איך אפשר - - -
<אורן אסף חזן (הליכוד):>
באמת למה לא.
<מיקי רוזנטל (המחנה הציוני):>
סיכמנו את זה, שזה יהיה באישור ועדת הכספים.
<אורן אסף חזן (הליכוד):>
לא, אבל שנייה, יש פה חברי ועדה שיש להם אחריות.

<דוד ביטן (הליכוד):>
כל דבר - - - לוועדת הכספים?

<אורן אסף חזן (הליכוד):>
לא כל דבר.

<היו"ר משה גפני:>
מי בעד ההסתייגות? ירים את ידו. מי נגד?
<מיקי לוי (יש עתיד):>
מה, אתה פוגע במעמד שלך.
הצבעה

בעד ההסתייגות – מיעוט
נגד – רוב
ההסתייגות לסעיף 63 לא נתקבלה.

<היו"ר משה גפני:>
ההסתייגות לא התקבלה. הלאה. יש דברים שהחלטנו על אישור ועדת הכספים, וזה יבוא בהמשך. על זה החלטנו שלא.

מי בעד אישור סעיף 63 כהצעת הוועדה?
<מיקי לוי (יש עתיד):>
אבל אמרת זה דיון מחדש 63, זה דומה ל-60.
<נעה בן שבת:>
לא, ב-62.

<היו"ר משה גפני:>
מי נגד?
הצבעה

בעד סעיף 63, כהצעת הוועדה – רוב
נגד – מיעוט
סעיף 63, כהצעת הוועדה, נתקבל.
<היו"ר משה גפני:>
סעיף 63 התקבל כהצעת הוועדה. 64.

<באסל גטאס (הרשימה המשותפת):>
רוויזיה.
<היו"ר משה גפני:>
לא צריך להגיד.
<באסל גטאס (הרשימה המשותפת):>
כפי שעשה ליצמן. אתה זוכר מה שעשה ליצמן? למדנו מכם קצת.
<נעה בן שבת:>
סעיף 64, סעיף קטן (ב), יש הסתייגות של האופוזיציה. הנושא של השרים יודיעו לכל בית חולים ציבורי עד יום 1 בספטמבר – ההצעה של האופוזיציה זה שזה יהיה או ב-1 באפריל, והסתייגות חלופית – 1 במאי.
<היו"ר משה גפני:>
מי בעד אישור ההסתייגות?
<מיקי לוי (יש עתיד):>
זה 1 באפריל, יום השקר ממילא.

<היו"ר משה גפני:>
מי נגד?

הצבעה

בעד ההסתייגות – מיעוט
נגד – רוב
ההסתייגות לסעיף קטן 64(ב) לא נתקבלה.
<היו"ר משה גפני:>
ההסתייגות לא התקבלה.
<מיקי לוי (יש עתיד):>
כל הבלופים.

<היו"ר משה גפני:>
פסקה (ג) – הסתייגות.

<נעה בן שבת:>
סעיף קטן (ג) – יש הסתייגות של האופוזיציה, וגם של חבר הכנסת סמוטריץ וחבר הכנסת עודד פורר. אנחנו מדברים על סעיף קטן (ג).
<עודד פורר (ישראל ביתנו):>
הקפיטציה – שתהיה נומינלית.

<בצלאל סמוטריץ (הבית היהודי):>
שתהיה נומינלית ולא באחוזים.

<נעה בן שבת:>
שינוי בשיעור הקפיטציה של – סליחה, אני מתנצלת. סעיף קטן (ג) – בהתחלה הסתייגות של האופוזיציה: באישור ועדת הכספים של הכנסת.
<מיקי רוזנטל (המחנה הציוני):>
אדוני, זה הזכרת בעצמך.
<היו"ר משה גפני:>
מי בעד ההסתייגות? ירים את ידו. מי נגד?
הצבעה

בעד ההסתייגות – מיעוט
נגד – רוב
ההסתייגות לסעיף קטן 64(ג) לא נתקבלה.
<היו"ר משה גפני:>
ההסתייגות לא התקבלה.
<נעה בן שבת:>
עכשיו בפסקה (1) יש הסתייגות של האופוזיציה ושל חבר הכנסת סמוטריץ וחבר הכנסת פורר, שבמקום שינוי בשיעור הקפיטציה של קופות החולים יופיע: שינוי במספר המבוטחים המשוקלל של קופות החולים.
<היו"ר משה גפני:>
מי בעד ההסתייגות?
<מיקי לוי (יש עתיד):>
רגע, לספור.
<רועי פולקמן (כולנו):>
רגע, גפני, אולי הם מסכימים להסתייגות. בוא נבין שנייה אם הם מסכימים.
<רן רידניק:>
אני משקף רק לוועדה. זו סוגיה שלא נוגעת לסך העוגה, היא נוגעת לאיך מחלקים בין הקופות.
<מכלוף מיקי זוהר (הליכוד):>
טמקין, בנושא הקפיטציה – שיתפשרו, זה לא כזה קריטי בשבילם.
<איתי טמקין:>
יש פה את רן.

<מכלוף מיקי זוהר (הליכוד):>
רק תגיד להם.

<רן רידניק:>
זו לא סוגיה שנוגעת לסך העוגה, לכסף, זה איך מחלקים את זה בין הקופות.
<בצלאל סמוטריץ (הבית היהודי):>
- - - להיגיון, הקופה צריכה לשלם יותר כמה שהיא צורכת.

<רן רידניק:>
יש לך מצד אחד שתי קופות שמעדיפות צד אחד – "כללית" ו"לאומית". מצד שני, שתי קופות שמעדיפות - - - "מאוחדת" ו"מכבי".

<עודד פורר (ישראל ביתנו):>
זה לא מעניין מה הקופות מעדיפות. זה ממש לא מעניין מה הקופות מעדיפות.
<בצלאל סמוטריץ (הבית היהודי):>
אני רוצה לומר שאין לי מושג מי מעדיף מה.
<עודד פורר (ישראל ביתנו):>
לא אכפת לי מה הקופות מעדיפות.

<מיקי רוזנטל (המחנה הציוני):>
הייתה הצבעה, זה היה בתוך ההצבעה. שמונה חברים כבר הצביעו בעד. הדבר הזה עבר.
<בצלאל סמוטריץ (הבית היהודי):>
- - - פשוט להיגיון, זה הכול.

<מיקי רוזנטל (המחנה הציוני):>
אדוני, זה עבר, שמונה היו בעד. אם אתם רוצים, תגישו רוויזיה ותצביעו עוד פעם. אבל זה כבר עבר. באמצע הצבעה לא עושים דברים כאלה. הצביעו שמונה בעד, ואני חושב שזה לא ראוי. אתם מתנגדים? תגישו רוויזיה.
<מיקי לוי (יש עתיד):>
צודק. אני בעד.

<עודד פורר (ישראל ביתנו):>
אני לא רואה סיבה שהקואליציה תתנגד. גפני - - -
<מיקי רוזנטל (המחנה הציוני):>
לא, אני אומר, אתם רוצים - - -

<עודד פורר (ישראל ביתנו):>
אבל תן פה שנייה לדבר.

<מיקי רוזנטל (המחנה הציוני):>
קודם כול, בוא נודיע שזה עבר. ההסתייגות התקבלה.
<עודד פורר (ישראל ביתנו):>
הוא עוד לא סיים את ההצבעה.
<מיקי רוזנטל (המחנה הציוני):>
ההסתייגות התקבלה.

<דוד ביטן (הליכוד):>
- - - גם מסכימים - - -
<מיקי רוזנטל (המחנה הציוני):>
אז תגידו. אז תגידו שאין לזה שום השלכה תקציבית.
<קריאה:>
למה הכול באנטי?

<דוד ביטן (הליכוד):>
מי אומר את זה? אתם אומרים?

<מיקי לוי (יש עתיד):>
ביטן מצביע בעד.
<היו"ר משה גפני:>
טוב. דוד, בצלאל, אני מצביע על זה.
<דוד ביטן (הליכוד):>
תצביע בעד.

<היו"ר משה גפני:>
תגישו רוויזיה ואני אגיש רוויזיה. מי בעד אישור - - -

<נעה בן שבת:>
בעד הצבעת כבר.

<מיקי רוזנטל (המחנה הציוני):>
בעד הצבענו, אדוני. בעד הצבענו.

<דוד ביטן (הליכוד):>
גפני, בעד, בעד ההסתייגות.

<מיקי רוזנטל (המחנה הציוני):>
בעד הצביעו. גם הם רוצים להצטרף.

<היו"ר משה גפני:>
על ההסתייגות הצביעו שמונה?

<נעה בן שבת:>
כן, כן.

<היו"ר משה גפני:>
מי בעד ההסתייגות? ירים את ידו. אני מצביע עוד הפעם, גמרנו. מי בעד ההסתייגות? 

<מיקי לוי (יש עתיד):>
ההסתייגות התקבלה.

<מיקי רוזנטל (המחנה הציוני):>
ההסתייגות התקבלה.

<היו"ר משה גפני:>
מי נגד?
<רחל עזריה (כולנו):>
אני נגד.

<היו"ר משה גפני:>
אחת נגד. 
הצבעה

בעד ההסתייגות – רוב
נגד – מיעוט
ההסתייגות (1) לפסקה 64(ג)(1) נתקבלה.
<היו"ר משה גפני:>
ההסתייגות התקבלה.

<רחל עזריה (כולנו):>
גם אגיש רוויזיה.

<היו"ר משה גפני:>
כן, אני גם אגיש רוויזיה, ונראה מה לעשות עם זה. תודה רבה. אני מצביע על הסעיף - - -

<נעה בן שבת:>
רגע, אדוני, יש עוד הסתייגויות. 
<היו"ר משה גפני:>
בבקשה.

<נעה בן שבת:>
הסתייגות נוספת של האופוזיציה וחבר הכנסת עודד פורר, שהשרים יגדילו את חלקו של "שערי צדק" בשיעור של 1%.

<עודד פורר (ישראל ביתנו):>
אני מסיר את ההסתייגות שלי.
<היו"ר משה גפני:>
מי בעד ההסתייגות? מי נגד?
<מיקי לוי (יש עתיד):>
אתם ירושלמים, איך אתם נגד?

הצבעה

בעד ההסתייגות – מיעוט
נגד – רוב
ההסתייגות (2) לפסקה 64(ג)(1) לא נתקבלה.
<מיקי לוי (יש עתיד):>
אתם ירושלמים, איך אתם נגד?

<היו"ר משה גפני:>
ההסתייגות לא התקבלה. לא מדברים בהצבעה.
<רחל עזריה (כולנו):>
נו, תן לנו לעשות את העבודה שלנו.
<היו"ר משה גפני:>
לא מדברים בהצבעה.

<מיקי לוי (יש עתיד):>
- - - עבודה שלכם, אתם לא יודעים על מה אתם מצביעים בכלל.

<היו"ר משה גפני:>
כן, הלאה.

<מיקי לוי (יש עתיד):>
תגידו מילה, תגידו מילה על "שערי צדק".
<רחל עזריה (כולנו):>
אמרתי הרבה מילים על "שערי צדק". חצוף, אתה חצוף לומר את זה ככה.
<היו"ר משה גפני:>
אני לא מרשה.

<רחל עזריה (כולנו):>
כל ה-cap הזה הוא לטובת "שערי צדק".

<היו"ר משה גפני:>
כן, הלאה.

<אורן אסף חזן (הליכוד):>
לך מותר לצעוק חצוף.
<נעה בן שבת:>
פסקה (2), אנחנו מדברים על נושא המיטות. הסתייגות אחת אומרת גם האופוזיציה, חבר הכנסת עודד פורר - - -
<היו"ר משה גפני:>
הוא הסיר.
<נעה בן שבת:>
הם הציעו לקדם מקדם נפרד למיטות האשפוז. זאת אומרת, שהמגבלה שקיימת ברישה לא תחול על השירותים כאמור - - -
<היו"ר משה גפני:>
מי בעד ההסתייגות? ירים את ידו. מי נגד?
הצבעה

בעד ההסתייגות – מיעוט
נגד – רוב
ההסתייגות (1) לפסקה 64(ג)(2) לא נתקבלה.
<היו"ר משה גפני:>
ההסתייגות לא התקבלה.
<באסל גטאס (הרשימה המשותפת):>
אתם לא רוצים יותר מיטות אשפוז, אתם יודעים?
<היו"ר משה גפני:>
לא מדברים באמצע ההצבעה. מה שרוצים היה צריך להגיד בדיון. הלאה.

<נעה בן שבת:>
הסתייגות שנייה של האופוזיציה, שהמקדם של התקרות יינתן רק לגבי בית חולים שפותח מיטות אשפוז חדשות - - -
<היו"ר משה גפני:>
מי בעד? מי נגד?

 הצבעה

בעד ההסתייגות – מיעוט
נגד – רוב
ההסתייגות (2) לפסקה 64(ג)(2) לא נתקבלה.
<היו"ר משה גפני:>
ההסתייגות לא התקבלה.
<באסל גטאס (הרשימה המשותפת):>
קריאות ביניים מותר?

<נעה בן שבת:>
סעיף קטן (ג)(2) - - -

<מיקי לוי (יש עתיד):>
זו הייתה הצעה שלך, שבית חולים שיפתח יותר מיטות יקבל צ'ופר.

<היו"ר משה גפני:>
כן, כן.

<נעה בן שבת:>
- - - הסתייגות.

<רחל עזריה (כולנו):>
לא אמרתי על בית חולים שיפתח יותר מיטות.
<מיקי לוי (יש עתיד):>
בוודאי שאמרת.
<רחל עזריה (כולנו):>
זה תרגום שלך.

<היו"ר משה גפני:>
לא לדבר באמצע ההצבעה. 

<נעה בן שבת:>
אדוני, זהו, נגמרו ההסתייגויות לסעיף הזה, אז אפשר להצביע על כולו.

<היו"ר משה גפני:>
מי בעד סעיף 64 כהצעת הוועדה, עם ההסתייגות? מי נגד?
הצבעה

בעד סעיף 64, כהצעת הוועדה ועם ההסתייגות שהתקבלה – רוב
נגד – מיעוט
סעיף 64, כהצעת הוועדה ועם ההסתייגות שנתקבלה, נתקבל.
<היו"ר משה גפני:>
הסעיף כהצעת הוועדה. 65.
<נעה בן שבת:>
בסעיף 65 בסעיף קטן (א)(2) יש הסתייגות של האופוזיציה – במקום השיעור שקבוע כאן, לדבר על הגידול בשיעור גידול האוכלוסייה.
<היו"ר משה גפני:>
מי בעד? מי נגד?
<באסל גטאס (הרשימה המשותפת):>
לספור, אדוני, לספור.

הצבעה

בעד ההסתייגות – מיעוט
נגד – רוב
ההסתייגות לפסקה 65(א)(2) לא נתקבלה.
<היו"ר משה גפני:>
ההסתייגות לא התקבלה. הלאה.
<באסל גטאס (הרשימה המשותפת):>
מותר לדעת כמה אצבעות היו?
<היו"ר משה גפני:>
היה רוב.
<נעה בן שבת:>
פסקה (3) – אותה הסתייגות.

<היו"ר משה גפני:>
מי בעד ההסתייגות על פסקה (3)? מי נגד?
הצבעה

בעד ההסתייגות – מיעוט
נגד – רוב
ההסתייגות לפסקה 65(א)(3) לא נתקבלה.
<היו"ר משה גפני:>
ההסתייגות לא התקבלה. יש עוד, נכון?
<נעה בן שבת:>
לא, בסעיף הזה קראנו את זה: השרים באישור - - - 
<היו"ר משה גפני:>
בסדר גמור. מי בעד סעיף 65 כהצעת הוועדה? ירים את ידו. מי נגד?
הצבעה

בעד סעיף 65, כהצעת הוועדה – רוב
נגד – מיעוט
סעיף 65, כהצעת הוועדה, נתקבל.
<היו"ר משה גפני:>
הסעיף התקבל כהצעת הוועדה. 66.
<נעה בן שבת:>
בסעיף 66 אותו נושא של גובה הנחה, של 81%. אז אני מבינה שתדונו אחר כך. יש הסתייגויות אחרות באותו סעיף, אם אתם רוצים להצביע.
<היו"ר משה גפני:>
מה?

<נעה בן שבת:>
הסתייגות אחרת באותו סעיף, בפסקה (2), 66(א)(2) – הסתייגות של האופוזיציה – אומרת שמשרד הבריאות יפצה בית חולים או קופת חולים על הגידול בהפסדיהם, עקב תקרות הצריכה בהסדר ההתחשבנות, לעומת הפסדיהם עקב תקרות הצריכה או ההסכם החלופי כפי שהיו בשנים המשמשות לחישוב בסיס ההתחשבנות.

<היו"ר משה גפני:>
מי בעד ההסתייגות? מי נגד?
הצבעה

בעד ההסתייגות – מיעוט
נגד – רוב
ההסתייגות (2) לפסקה 66(א)(2) לא נתקבלה.
<היו"ר משה גפני:>
ההסתייגות לא התקבלה. נשארה הסתייגות בסעיף, אני לא מצביע עליה.
<באסל גטאס (הרשימה המשותפת):>
מה עם ההסתייגות של אורן חזן?
<מיקי לוי (יש עתיד):>
זה של ביטן, של כולם.

<נעה בן שבת:>
גם בפסקה (3)(א)(2) יש הסתייגות.
<עודד פורר (ישראל ביתנו):>
אני מסיר את ההסתייגות שלי.
<נעה בן שבת:>
(2)(א).

<מיקי לוי (יש עתיד):>
אבל ביטן ואורן לא הסירו.

<עודד פורר (ישראל ביתנו):>
לא, זה ההסתייגות אחרי זה.

<נעה בן שבת:>
שאומרת האופוזיציה: במקום 55% יבוא 65%.

<היו"ר משה גפני:>
מי בעד ההסתייגות? ירים את ידו. מי נגד?

הצבעה

בעד ההסתייגות – מיעוט
נגד – רוב
ההסתייגות לפסקה 66(א)(3)(א)(2) לא נתקבלה.

<היו"ר משה גפני:>
ההסתייגות לא התקבלה.
<נעה בן שבת:>
ואותה הסתייגות גם נמצאת בפסקת משנה (3)(א). גם כן במקום 55%. בעמוד 11.
<עודד פורר (ישראל ביתנו):>
אבל בפסקה הזו גם יש הסתייגות לעניין השנים, שזה לא יהיה 13'-15' אלא חצי 13'.
<נעה בן שבת:>
לא, אבל - - -

<עודד פורר (ישראל ביתנו):>
סוכם בהתחלה.
<נעה בן שבת:>
זה חלק מהנושא - - -
<עודד פורר (ישראל ביתנו):>
זה יתוקן כמו שאמור להיות מתוקן - - -
<נעה בן שבת:>
אז אסביר. יש פה באמת הערה נכונה, שבאמת יהיה בעקבות ההסתייגות הזאת, זה חלק מהסתייגות הנושא. 
<עודד פורר (ישראל ביתנו):>
בעקבות השינוי בסעיף 58.
<היו"ר משה גפני:>
כן. תגידי.

<נעה בן שבת:>
נכון, אז באמת יש פה נוסח שמציע, שבעבור רכישת שירות בריאות אחר עד לסכום של צירוף של סכום תקרת הצריכה ברוטו שנקבעה לשירות, ושל שווי הנחות התעריף לאותו שירות, לא יותר מ-55% מהמחיר המלא של השירות. בפסקה זו שווי הנחות התעריף הממוצע של מחצית שווי הנחות התעריף שניתנו על-ידי בית החולים הציבורי הכללי לקופת החולים בעבור אותו שירות בשנת 2013, ושל מלוא שווי הנחות התעריף שניתנו כאמור בשנים 2015-2014, ובתוספת שיעור העדכון, שיעור הגידול והתוספת הריאלית לאותן שנים. זאת אומרת, זה הנוסח שמתחייב מכך שהבאנו בחשבון רק 13'-15'.
<עודד פורר (ישראל ביתנו):>
אני מסיר את ההסתייגות שלי מהסעיף הזה.
<היו"ר משה גפני:>
אתם נשארים עם ההסתייגות?
<מיקי רוזנטל (המחנה הציוני):>
לא. אנחנו בטוח אחר כך נצביע בעד, אבל - - -
<היו"ר משה גפני:>
אוקיי. מי נגד ההסתייגות? ירים את ידו. מי נגד? 

הצבעה

בעד ההסתייגות – מיעוט
נגד – רוב
ההסתייגות לפסקה 66(א)(3)(א)(3) לא נתקבלה.

<היו"ר משה גפני:>
ההסתייגות לא התקבלה. יש עוד הסתייגויות בסעיף הזה?
<נעה בן שבת:>
זו הייתה ההסתייגות של ה-65%.
<היו"ר משה גפני:>
כן.

<נעה בן שבת:>
אוקיי, אז בסעיף הזה נשארה ההסתייגות לנושא.

<באסל גטאס (הרשימה המשותפת):>
ל-18%.

<נעה בן שבת:>
אבל יש לנו גם בסעיף קטן (ב), בעמוד 12, הסעיף הזה ממשיך, יש שם הסתייגות, מתי קופת חולים צריכה להעביר את הכספים, מאיזה מועד. ההסתייגות של האופוזיציה אומרת: לא יאוחר מ-35 ימים מה-1 בחודש שבו קיבלה מבית החולים הודעת חיוב חודשית.

<היו"ר משה גפני:>
מי בעד ההסתייגות?
<היו"ר משה גפני:>
מי בעד ההסתייגות?
<עודד פורר (ישראל ביתנו):>
אני מסיר את ההסתייגות שלי פה.
<היו"ר משה גפני:>
מי נגד?

הצבעה

בעד ההסתייגות – מיעוט
נגד – רוב
ההסתייגות לסעיף קטן 66(ב) לא נתקבלה.
<היו"ר משה גפני:>
ההסתייגות לא התקבלה.
<נעה בן שבת:>
וההסתייגות החלופית, שלא יאוחר מ-60 ימים מתום החודש שבו קיבלה את השירותים מבית החולים.
<היו"ר משה גפני:>
בסדר. מי בעד ההסתייגות? מי נגד?
הצבעה

בעד ההסתייגות – מיעוט
נגד – רוב
ההסתייגות לחלופין לסעיף קטן 66(ב) לא נתקבלה.
<היו"ר משה גפני:>
ההסתייגות לא התקבלה.
<באסל גטאס (הרשימה המשותפת):>
למה נגד? למה נגד?

<היו"ר משה גפני:>
אתה לא יודע? הלאה.

<באסל גטאס (הרשימה המשותפת):>
תגידו למה נגד.
<היו"ר משה גפני:>
כשאתה תגיד לי למה נגד, אחרי שסיכמנו.

<באסל גטאס (הרשימה המשותפת):>
מה סיכמנו?
<היו"ר משה גפני:>
שום דבר. הכול בסדר, כל אחד עושה את עבודתו.

<באסל גטאס (הרשימה המשותפת):>
נו, באמת תגיד לי מה סיכמנו.

<היו"ר משה גפני:>
באסל, כל אחד עושה את עבודתו. אל תסתכל עלי ככה ברצינות, שלא אבהל.

<באסל גטאס (הרשימה המשותפת):>
דיברת אתי? סיכמנו על משהו בכלל?
<נעה בן שבת:>
בסעיף קטן (ב)(3) יש הסתייגות של האופוזיציה: במקום 95% מסכום הנטו – זו אחת מהאפשרויות של הסכומים – הגבוה מביניהם. 
<באסל גטאס (הרשימה המשותפת):>
על איזה סעיף את מדברת, גברתי?

<נעה בן שבת:>
אני מדברת בעמוד 13, אנחנו מדברים על 66(ב)(3).

<באסל גטאס (הרשימה המשותפת):>
פה יש לי עודד פורר גם.

<עודד פורר (ישראל ביתנו):>
אני מסיר את ההסתייגות שלי.
<רחל עזריה (כולנו):>
אני רוצה להציע שנעשה 97%.
<היו"ר משה גפני:>
כן, אני מצטרף להצעה הזאת.
<רחל עזריה (כולנו):>
אני חושבת שזה יפתור את העניין.

<היו"ר משה גפני:>
נלך לפשרה בעניין הזה.
<רחל עזריה (כולנו):>
נלך לפשרה.

<היו"ר משה גפני:>
פשרה ל-97%.

<נעה בן שבת:>
אז אתם מסירים את ההסתייגות של ה-100%?

<מיקי רוזנטל (המחנה הציוני):>
אנחנו מסירים את ההסתייגות שלנו, ואנחנו מצטרפים ל-97%.
<רחל עזריה (כולנו):>
מעולה.

<היו"ר משה גפני:>
יפה. שיהיה 97% בחוק, אז ממילא אין הסתייגויות. אני יכול להצביע על 66 או שיש - - -
<נעה בן שבת:>
לא, 66 נשאר הנושא של 81.

<היו"ר משה גפני:>
רק הנושא ההוא. שאר הדברים ירדו? ולנסח שזה יהיה 97. הלאה.
<באסל גטאס (הרשימה המשותפת):>
במקום 95.

<רחל עזריה (כולנו):>
כן.

<קריאה:>
רגע, אבל - - -
<היו"ר משה גפני:>
לא, אבל יש שם עוד הסתייגות שלא סיימנו אותה.
<באסל גטאס (הרשימה המשותפת):>
של ה-81.

<היו"ר משה גפני:>
סיימנו את הכול. נצביע על הסעיף הזה אחרי שנסגור את הבעיה ההיא. 67.
<נעה בן שבת:>
בסעיף 67 יש הסתייגות של האופוזיציה, חבר הכנסת עודד פורר גם. 
<עודד פורר (ישראל ביתנו):>
אני מסיר.

<היו"ר משה גפני:>
הוא מסיר, הוא מסיר.

<באסל גטאס (הרשימה המשותפת):>
על זה שבאישור ועדת הכספים?

<היו"ר משה גפני:>
כן, בסדר.
<נעה בן שבת:>
ההסתייגות אומרת שהנושא הזה של הוספת תשלום קבוע, שקופות החולים יהיו מחויבות לשלם לבתי החולים, עקב הגדלת עלות סל שירותי הבריאות, יהיה באישור ועדת הכספים של הכנסת, בגלל החדשנות של הנושא הזה.
<היו"ר משה גפני:>
מי בעד ההסתייגות?

<מנואל טרכטנברג (המחנה הציוני):>
רגע, אדוני היושב-ראש, באמת.

<היו"ר משה גפני:>
סיכמנו שזה לא יהיה באישור. יש דברים שיהיו באישור.
<נעה בן שבת:>
רגע, הסכמתם שזה יהיה באישור ועדת הכספים?
<היו"ר משה גפני:>
לא, לא מה שהם הסכימו, מה שפה היה בוועדה. זה מה שמעניין אותי. בוועדה אז היה – את זה לא הכנסנו לתוך אישור ועדת הכספים. אני לא חושב שכל דבר. יש דברים שכן, נכון? בהמשך.
<נעה בן שבת:>
בהמשך יש דברים שהאוצר הסכים להם.
<היו"ר משה גפני:>
לא, גם לא הסכים. מה הייתה העמדה של חברי הוועדה?
<נעה בן שבת:>
העמדה של חברי הוועדה – באמת זה הוגש כהסתייגות של חלק מחברי הוועדה, בגלל שזה נושא שעד היום לא היה, הנושא של התשלום הקבוע.

<מיקי רוזנטל (המחנה הציוני):>
זה נושא מהותי חדש. למה שזה לא יהיה באישור ועדת הכספים?
<מנואל טרכטנברג (המחנה הציוני):>
מדובר על כך שיהיה באישור ועדת הכספים. זה דבר באמת - - -
<נעה בן שבת:>
בגלל שלא ברור שזה יהיה, אז - - - הייתה שזה ייקבע בתקנות. והתקנות יגיעו לאישור ועדת הכספים.

<מנואל טרכטנברג (המחנה הציוני):>
- - - זה לא עניין - - -

<נעה בן שבת:>
בניגוד לנושאים קודמים, שהיו תקרות טכניות ועניינים שוטפים, כאן מדובר באמת בהכנסת מרכיב חדש - - - 
<היו"ר משה גפני:>
טוב. רבותי, נדלג על הסעיף זה, תבדקו את זה עוד הפעם. זה נושא חדש, העמדה של הלשכה המשפטית אצלנו שכן צריך. אני לא מצביע. הלאה.
<נעה בן שבת:>
סעיף 68 – אין הסתייגויות לסעיף הזה.
<היו"ר משה גפני:>
מי בעד אישור סעיף 68 כהצעת הוועדה? ירים את ידו. מי נגד?
<אורן אסף חזן (הליכוד):>
אני בעד גם.
הצבעה

בעד סעיף 68, כהצעת הוועדה – רוב
נגד – מיעוט
סעיף 68, כהצעת הוועדה, נתקבל.
<היו"ר משה גפני:>
סעיף 68 אושר כהצעת הוועדה. 69. עודד, עכשיו אנחנו מגיעים לעניין, תסביר את מה שאתה אומר. רבותי, להיות בשקט.
<עודד פורר (ישראל ביתנו):>
בסעיף הזה יש הסתייגות של חבר הכנסת סמוטריץ ושלי.
<מיקי רוזנטל (המחנה הציוני):>
וגם שלנו.
<עודד פורר (ישראל ביתנו):>
וגם של חבר הכנסת חזן – גם שלכם?

<מיקי רוזנטל (המחנה הציוני):>
גם שלנו, כן.

<קריאה:>
זה לא נרשם, אבל - - -
<עודד פורר (ישראל ביתנו):>
הסיפור הוא מאוד פשוט. אני מבין את הכוונה של משרד הבריאות, שחולים שיכולים להיות במוסד סיעודי לא יהיו סתם מאושפזים, אבל לקבוע כפררוגטיבה שמחר בבוקר חולה שהוא מאושפז יוצא מהמוסד כשאין מיטה חליפית, זה משהו שאנחנו לא יכולים לעשות אותו בחקיקה.
<מיקי רוזנטל (המחנה הציוני):>
זו שערורייה.

<אורן אסף חזן (הליכוד):>
אני רוצה לספר משהו. זה לא משהו דמיוני, זה קרה לי עם סבא שלי זכרונו לברכה.
<היו"ר משה גפני:>
אבל שנייה. בסדר, כולם מכירים את זה, דובר על זה גם בתקציב הקודם, גם ב-cap הקודם.
<עודד פורר (ישראל ביתנו):>
אם משרד הבריאות רוצה לפתור את זה, שיפתור את זה בתוכנית ממשלתית.
<אורן אסף חזן (הליכוד):>
יש פה משהו אחר. רגע, עודד, הם אמרו שכבר היום יש תקנה כזאת, או לא יודע איך הסברת לי. אם זה כבר היום קיים, אין בעיה שזה יופיע בחוק. אם זה קיים, אין בעיה שזה יופיע בחוק.
<עודד פורר (ישראל ביתנו):>
להיפך, אם זה קיים, למה הם צריכים חקיקה?

<אורן אסף חזן (הליכוד):>
היינו הך. בסדר גמור.
<היו"ר משה גפני:>
עודד, תודה. מה אתם עונים לו ולי ולכולם?
<בצלאל סמוטריץ (הבית היהודי):>
גפני, ארצה אחר כך גם להגיד מילה בבקשה.
<שי מעוז:>
הנושא הזה הוא נושא שגם המשרד וגם הממשלה פועלים בו בתוכנית מתוקצבת של פתיחה של המון מיטות גריאטריות.
<היו"ר משה גפני:>
מי אדוני? לא אמרת שם.

<שי מעוז:>
שי מעוז, משרד הבריאות. וגם החשיבות של הסעיף הזה היא בהבנה שגם לקופת החולים יש אחריות לסייע בדבר הזה. אנחנו מבינים שהניסוח איך שהוא הוא קצת חד, ויכול להיות שהוא - - -
<היו"ר משה גפני:>
אתם יכולים לנסח אותו פחות חד?
<שי מעוז:>
אנחנו יכולים לעשות - - -
<היו"ר משה גפני:>
בסדר, אז תנסחו אותו פחות חד, ואני עובר לסעיף הבא.
<בצלאל סמוטריץ (הבית היהודי):>
רגע, אז אני רוצה.

<מיקי רוזנטל (המחנה הציוני):>
אתה לא רוצה להצביע. בוא נצביע ותעשה רוויזיה.
<היו"ר משה גפני:>
לא, אני רוצה ניסוח אחר. אני גם בעניין.
<מיקי רוזנטל (המחנה הציוני):>
אני יודע. דיברנו על זה.

<מנואל טרכטנברג (המחנה הציוני):>
זה לא עניין של פחות חד. יש פה אמירה מאוד ברורה - - -
<היו"ר משה גפני:>
בסדר. אז צריך להגיע - - -

<עודד פורר (ישראל ביתנו):>
אבל אני לא חושב שזה צריך גם להיות בחקיקה. גם אם הם רוצים לעשות את זה, לא בחקיקה.

<היו"ר משה גפני:>
רגע, לא יתקיים דיון על זה. אנחנו בהצבעות. יש שלושה דיונים כבר שאנחנו צריכים לעשות איתם אחרי שאנחנו מסיימים. האחד זה הנושא הזה, מה שדובר קודם, שלושה סעיפים לגבי - - -
<קריאה:>
מי מפריע לגפני. ביטן.

<היו"ר משה גפני:>
הנושא השני זה לגבי - - - באישור ועדת כספים. והנושא השלישי זה הנושא הזה. אלה שלושת הדברים שנצטרך לדון עליהם, אלא אם כן יהיה עוד משהו בדרך. הדיונים כבר לא מתקיימים פה. הלאה.

<נעה בן שבת:>
אנחנו בסעיף 70.
<אורן אסף חזן (הליכוד):>
רגע, מה הוחלט על 69?
<היו"ר משה גפני:>
לא הוחלט. זה יהיה בהמשך בדיון.

<עודד פורר (ישראל ביתנו):>
כמו שהוחלט על ה-81%.
<היו"ר משה גפני:>
כן.

<נעה בן שבת:>
בסעיף 70 אני רק רוצה, יש פה תיקון של הנוסח. הסברנו את זה וכנראה לא הבנתי את האישור של הוועדה. פסקה (1) – אנחנו מדברים על כך שעד 1 בנובמבר בכל אחת מהשנים 2018 עד 2020 ייחשבו השרים או עובדי משרדיהם שהוסמכו לכך, לכל קופת חולים, לאחר שנתנו לה הזדמנות לטעון את טענותיה, את סכום הצריכה העודפת ואת חלקה היחסי של כל קופת חולים בסך תקרות הצריכה ברוטו של שירות האשפוז במחלקות הפנימיות בשנה הקודמת – היה דיון אם זה יהיה באותה שנה או בשנה הקודמת, אני מבינה שלא התקבלה הכרעה מה שמוצע עכשיו זה להגיד: השנה הקודמת – (בסעיף זה – חלקה היחסי של קופת החולים); לעניין זה "השנה הקודמת" – השנה שקדמה לשנה שבה מבוצע החישוב.

וחוץ מזה יש גם שינויי נוסח, אבל זה נוסח בלבד לפסקה (2). מעבר לזה אין הסתייגויות.
<היו"ר משה גפני:>
אני מביא להצבעה את סעיף 70. אבל לפני זה, יש בסעיף 71 הסתייגות של אורן חזן, עודד פורר ודוד ביטן. אתם מסירים את ההסתייגויות?
<אורן אסף חזן (הליכוד):>
רגע. ב-71?

<היו"ר משה גפני:>
אה, אוקיי. אני לא דן על זה, אורן.

<אורן אסף חזן (הליכוד):>
71, זה על אותו משקל.
<נעה בן שבת:>
רק שנייה, אנחנו עכשיו מצביעים על סעיף 70, והתיקון - - -

<היו"ר משה גפני:>
מי בעד אישור סעיף 70 כהצעת הוועדה? ירים את ידו. מי נגד?
הצבעה

בעד סעיף 70, כהצעת הוועדה – רוב
נגד – מיעוט
סעיף 70, כהצעת הוועדה, נתקבל.
<היו"ר משה גפני:>
סעיף 70 אושר כהצעת הוועדה. מה ב-71?
<נעה בן שבת:>
סעיף 71 מעלה את אותה שאלה של 81%.
<היו"ר משה גפני:>
רבותי.

<איתן ברושי (המחנה הציוני):>
מי יותר לחוץ?
<אורן אסף חזן (הליכוד):>
מיקי, אתה יכול להתקזז אתי שתי דקות?
<מיקי לוי (יש עתיד):>
עד קצה המלכות.
<רחל עזריה (כולנו):>
חצי.

<היו"ר משה גפני:>
71.

<נעה בן שבת:>
סעיף 71 מעלה את אותה שאלה של 81%. למרות שמדובר פה בשירותי מיון שהם מחוץ ל-cap, מדובר פה על שיעור הנחות. אני מניחה שזו אותה הסתייגות לאותה שאלה שעלתה פה, האם זה 81% או 81.5% או 82%?

<היו"ר משה גפני:>
אוקיי. סעיף 72 – אין הסתייגויות.
<נעה בן שבת:>
בסעיף 72 אין הסתייגויות. נוסח הוועדה כולל את אישור ועדת הכספים.
<היו"ר משה גפני:>
רק שנייה. איפה כולל?

<נעה בן שבת:>
כולל בנוסח: השרים, באישור ועדת הכספים.

<היו"ר משה גפני:>
בסעיף הזה השרים, באישור ועדת הכספים. קבענו את זה בנוסח הוועדה. סעיף 73.
<נעה בן שבת:>
סעיף 73 – גם אין לו הסתייגויות.

<היו"ר משה גפני:>
74?

<נעה בן שבת:>
סעיף 74, לגבי נושא ההסכמים, יש פה רק כמה הערות קטנות מבחינת הנוסח.
<היו"ר משה גפני:>
בבקשה.

<נעה בן שבת:>
סעיף 74(א)(2), רק לשם הבהרה, העדכונים הם לעומת תקרת הצריכה ברוטו, רק אם יש חריגה לעומתה. זה אחד התנאים לגבי אותו הסכם.
בסעיף 74(ב) הייתה פה הצעה להוסיף לחייב להעביר את ההסכם לשרים בתוך שישה חודשים מיום שניתנה לצדדים הודעה כאמור. ביקשה הממשלה שהשרים יעבירו את ההסכם בהקדם האפשרי כמובן, אבל הסנקציה קבועה בסעיף קטן (ג), שאם ההסכם לא הועבר בתוך שישה חודשים, אז ההתחשבנות תהיה בהתאם להוראות סימן זה. זאת אומרת, להסכם לא יהיה תוקף. אז זה יישאר בסעיף קטן (ג) ולא ייאמר בסעיף קטן (ב), כי שם בעצם צריך להעביר את ההסכם בהקדם האפשרי. אז אלה שני התיקונים לעומת הנוסח שלפניכם.
<היו"ר משה גפני:>
הלאה.

<נעה בן שבת:>
גם לסעיף הזה אין הסתייגויות.

<היו"ר משה גפני:>
הלאה, הלאה, הלאה.

<נעה בן שבת:>
סעיף 75 – בסעיף 75 יש תיקון בסעיף קטן (א)(6), וזה בעקבות הסתייגות של חבר הכנסת מיקי זוהר. כל השירותים בתחום בריאות הנפש שנוספו לתוספת השנייה בעקבות הצו שהעביר מהתוספת השלישית לתוספת השנייה – כולם לא נמצאים במסגרת ההתחשבנות לסימן זה. ולכן הדבר הזה הובהר בסעיף קטן - - -
<רן רידניק:>
זו הייתה הסתייגות של מיקי זוהר - - -

<נעה בן שבת:>
סליחה?

<רן רידניק:>
- - - אמבולטוריות, נכון?
<נעה בן שבת:>
כן.

<רן רידניק:>
אוקיי. זו הייתה הסתייגות שהוגשה על-ידי מיקי זוהר - - -
<היו"ר משה גפני:>
זה נכלל בחוק.
<רן רידניק:>
נכון.

<היו"ר משה גפני:>
בסדר.

<נעה בן שבת:>
כן, אז זה נכלל פה.

<היו"ר משה גפני:>
מה, אתם עכשיו עושים – זה בסדר, אני בעד.

<נעה בן שבת:>
הייתה הערה בסעיף קטן (ב) - - -

<היו"ר משה גפני:>
הלאה.

<נעה בן שבת:>
רגע, בבקשה.

<היו"ר משה גפני:>
עד סימן ב' אני יכול להצביע?
<נעה בן שבת:>
אולי נגיע בלי הסעיף הזה, בלי סעיף 75, כי אני רוצה למצוא מקום – עד 74, בסדר? אם אפשר. אחפש את הסעיף שרציתי להתייחס אליו.
<היו"ר משה גפני:>
מה הבעיה עם סעיף 75?

<נעה בן שבת:>
אז ככה: בסעיף 75, סעיף קטן (ב) התייחס לנושא שהתוספת הריאלית, כאמור בסעיף 65 - - -
<היו"ר משה גפני:>
מחקת את זה.

<נעה בן שבת:>
אז מחקתי את זה, אבל הסבירו לי שלא הייתי צריכה למחוק, שיש פה בלבול בין שני סעיפים. ב-(א)(8) שירותי בריאות הניתנים בבית החולים באשדוד, אלא אם כן קבעו השרים, בצו, אחרת – אז זה צריך להיות בכפוף להוראות סעיף 64(ג)(3).

ולעומתו, מה שביקשו לעשות בתוספת הריאלית, בסעיף קטן (ב), דיבר על גידול אחר, שהם בעצם ביקשו לא להחריג. בסעיף 65 הייתה מגבלה, שיישמר יחס מסוים בין תקרות הצריכה בשנה החדשה לבין תקרות הצריכה בשנה הקודמת, אותו יחס שמבטא את שיעור הגידול והתוספת הריאלית לאותה שנה.
ולכן מה שמוצע הוא לכתוב את אותם דברים. אפשר יהיה לחרוג מהיחס הזה, או אפשר להביא בחשבון בתוך היחס הזה גם את הצריכה בבית החולים באשדוד כאילו נקבעה לו תקרת צריכה.
<היו"ר משה גפני:>
תגידי איזה סעיף אמרת שאת רוצה לחפש.

<נעה בן שבת:>
- - -

<קריאה:>
אבל החרגנו את 64.

<רן רידניק:>
64 הצבענו.
<נעה בן שבת:>
בסעיף 64(ג) - - -

<היו"ר משה גפני:>
הצבענו על זה.

<נעה בן שבת:>
הצבענו על זה. אנחנו רוצים להבהיר את ההערה הזאת, ולכתוב אותה בסעיף 64, ולא כאן כאיזה זנב שלא יודעים עליו.

<היו"ר משה גפני:>
בסדר. אתם מתנגדים?

<רן רידניק:>
לא, ההערה מקובלת עלינו.
<היו"ר משה גפני:>
אוקיי, אני מצביע על סעיפים 65, 66, 67.
<נעה בן שבת:>
אולי רק אקריא מה תהיה התוספת שתהיה בסעיף 64(ג) בסופה: בחישוב שנעשה בהתחשב בשיקול, כאמור בפסקה (3), יראו לעניין סך תקרות הצריכה ברוטו ותקרות הצריכה נטו באותה שנה את בית החולים באשדוד, כאילו נקבעו לו תקרות צריכה כאמור, אף אם לא נקבעו לו. ופה בסעיף קטן - - -
<היו"ר משה גפני:>
בסדר. 68, 69.
<נעה בן שבת:>
רגע, אבל יש לנו עוד שתי התייחסויות באותו סעיף, בסעיף 75. אחת בסעיף קטן (ג).
<היו"ר משה גפני:>
רגע, שנייה. בבקשה.

<נעה בן שבת:>
בעמוד 20, בסעיף קטן (ג), דובר על כך שהשרים רשאים לקבוע שיעורי תשלום נמוכים מהמחיר המלא עבור שירותים שהוחרגו, אבל הם פעולות ניתוחיות בעלות מאפיינים מיוחדים. דיברנו על כך שהקביעה של השרים תחול לגבי השנה שלאחר השנה שבה קבעו – הסבירו לי, שמבחינת המועדים שבהם קובעים את השירותים החדשים האלה יכולה להיות בעיה, וזה ידחה את ההודעה בשנה. אז הסיפה הזאת תימחק.
וסעיף קטן (ד) מתייחס לנושא בית החולים "מעייני הישועה", שההוראה כמעט ולא תחול על שירותי בריאות הניתנים בבית החולים מעייני הישועה, אלא החל משנת 2019 ואילך; והשרים יקבעו את השנה שלפיה יחושב בסיס ההתחשבנות לעניין שירותי בריאות כאמור. זאת אומרת, רק משנת 2019 - - - את הסדר ההתחשבנות, בגלל המאפיינים המיוחדים שהוזכרו בדיון הקודם.
<היו"ר משה גפני:>
אוקיי. אנחנו מצביעים עד סעיף 76, לא כולל 76. מי בעד אישור הסעיפים על-פי הצעת הוועדה? ירים את ידו.
<יואב קיש (הליכוד):>
אתה צריך אותי, ביטן?
<דוד ביטן (הליכוד):>
לא, יש קיזוז.
<בצלאל סמוטריץ (הבית היהודי):>
69 בחוץ.
<היו"ר משה גפני:>
79 לא.

<בצלאל סמוטריץ (הבית היהודי):>
לא, 69 דילגנו, מחכים שיביאו נוסח.

<היו"ר משה גפני:>
גם 71 לא. אנחנו מדברים על - - -

<היו"ר משה גפני:>
לא, את 69 דילגנו.
<בצלאל סמוטריץ (הבית היהודי):>
אמרת 69.

<נעה בן שבת:>
אנחנו מדברים על הסעיפים מ-72 עד 75.

<היו"ר משה גפני:>
שנייה. בוא, רבותי. 64 הצבענו?

<נעה בן שבת:>
64 הוצבע.
<עודד פורר (ישראל ביתנו):>
64 הוצבע, ההסתייגות שלנו התקבלה שם.

<היו"ר משה גפני:>
65 ?
<נעה בן שבת:>
הוצבע.

<היו"ר משה גפני:>
65 הוצבע?

<מיקי רוזנטל (המחנה הציוני):>
מתי הוצבע?

<היו"ר משה גפני:>
לא הוצבע.

<מיקי רוזנטל (המחנה הציוני):>
איך הוצבע? לא הוצבע. מה פתאום?

<נעה בן שבת:>
הוצבע והתקבל.

<היו"ר משה גפני:>
65 הוצבע והתקבל.

<נעה בן שבת:>
כן.

<מיקי רוזנטל (המחנה הציוני):>
מתי?

<נעה בן שבת:>
66 לא הוצבע.

<מיקי רוזנטל (המחנה הציוני):>
טוב, לא יודע, אני מנסה לעקוב.
<היו"ר משה גפני:>
אם לא, אני יכול להצביע - - -

<עודד פורר (ישראל ביתנו):>
לא, 65 לא הוצבע, עם הסעיף קטן (2), כי מופיע שם הנושא - - -
<היו"ר משה גפני:>
אה, יש שמה את - - - הורדנו את ההסתייגויות, נשאר רק החלק הזה, שהוא אותו דיון.
<נעה בן שבת:>
זה סעיף 66. לא, סעיף 65 הוצבע.
<עודד פורר (ישראל ביתנו):>
אה, סליחה, 66, את צודקת.

<היו"ר משה גפני:>
65 הוצבע. 66?

<נעה בן שבת:>
לא הוצבע.
<היו"ר משה גפני:>
לא הוצבע, ואנחנו לא מצביעים בגלל שיש שמה את הסעיף ההוא.
<נעה בן שבת:>
נכון, של 81%.

<היו"ר משה גפני:>
67 לא הוצבע.

<נעה בן שבת:>
67 לא הוצבע.

<היו"ר משה גפני:>
68 לא הוצבע.

<נעה בן שבת:>
68 הוצבע.
<עודד פורר (ישראל ביתנו):>
לא, 67 הוצבע. למה לא הוצבע 67?

<קריאה:>
68 לא הוצבע בגלל - - -

<נעה בן שבת:>
68 הוצבע.
<היו"ר משה גפני:>
הוצבע. 69?

<נעה בן שבת:>
לא הוצבע.

<היו"ר משה גפני:>
לא הוצבע. מי בעד אישור סעיף 69, כהצעת הוועדה?
<עודד פורר (ישראל ביתנו):>
לא, לא, לא, מה פתאום? 69 עם הסתייגות שלנו.

<היו"ר משה גפני:>
את זה אנחנו לא מצביעים.
<נעה בן שבת:>
לא מצביעים.

<היו"ר משה גפני:>
אוקיי. בסדר.
<קריאה:>
זה הסתייגות של המיטות הסיעודיות.

<היו"ר משה גפני:>
בסדר, בסדר. 70 – מה אתו?

<נעה בן שבת:>
הוצבע. סעיף 71 לא הוצבע.
<היו"ר משה גפני:>
כן.

<נעה בן שבת:>
ועכשיו מסעיף 72 עד סעיף 75 - - -

<היו"ר משה גפני:>
71 אפשר להצביע - - -

<נעה בן שבת:>
71 – נשארה המחלוקת לגבי - - -
<עודד פורר (ישראל ביתנו):>
זה אותו דבר. זה כמו 58.
<היו"ר משה גפני:>
לא, 71.

<נעה בן שבת:>
שאלה ההנחה, 81%.

<היו"ר משה גפני:>
הבנתי. 72?

<נעה בן שבת:>
עברנו עכשיו את סעיפים 72, 73, 74 ו-75, ואפשר להצביע עליהם, עם התיקונים.
<היו"ר משה גפני:>
72, 73, 74, 75 – אנחנו הולכים להצביע עליהם כהצעת הוועדה. מי בעד אישור הסעיפים הללו? ירים את ידו. מי נגד?
<קריאה:>
אתה לא מקוזז?

<יואב קיש (הליכוד):>
אני במקום נאוה.
<זהבה גלאון (מרצ):>
מיקי לוי, תצביע.

<היו"ר משה גפני:>
כמה? ספרתם?

<מיקי רוזנטל (המחנה הציוני):>
רגע, יש פה ברדק נוראי, אי-אפשר להבין.
<טמיר כהן:>
8 בעד, 6 נגד. 
הצבעה

בעד סעיפים 72, 73, 74, 75, כהצעת הוועדה – רוב
נגד – מיעוט
סעיפים 72, 73, 74, 75, כהצעת הוועדה, נתקבלו.
<היו"ר משה גפני:>
6-8. הסעיפים אושרו כהצעת הוועדה. אנחנו עוברים לפרק ב', סימן ב'.
<נעה בן שבת:>
סימן ב', התחשבנות בעד שירותי בריאות.

<היו"ר משה גפני:>
כן, סעיף 76 – יש אתו בעיה?
<נעה בן שבת:>
רק נודיע: בהגדרה "בית חולים פסיכיאטרי" אנחנו מבהירים: בית חולים בבעלות רשות מקומית, לרבות תאגיד בריאות הפועל במסגרתו.
ותוספת בהגדרה שיעור הקפיטציה– כהגדרתה בסימן א'. ומעבר לזה אפשר להצביע עליו.
<מסעוד גנאים (הרשימה המשותפת):>
ב-76?
<נעה בן שבת:>
ב-76.
<מיקי לוי (יש עתיד):>
רגע. אני העליתי את הסיפור של "שערי צדק?

<דוד ביטן (הליכוד):>
רגע, שתיים יצאו לנו, אל תצביע. חמש דקות הפסקה.
<היו"ר משה גפני:>
חמש דקות הפסקה.
<(הישיבה נפסקה בשעה 11:47 ונתחדשה בשעה 12:08.)>
<היו"ר משה גפני:>
סיימנו את סעיף 76.
<נעה בן שבת:>
צריך להצביע עליו.

<היו"ר משה גפני:>
כן, כן. מי בעד אישור סעיף 76 כהצעת הוועדה? ירים את ידו. 76. 

<בצלאל סמוטריץ (הבית היהודי):>
מה עכשיו?

<היו"ר משה גפני:>
76. כמה היו בעד?

<מכלוף מיקי זוהר (הליכוד):>
9.

<היו"ר משה גפני:>
מי נגד?

<מיקי רוזנטל (המחנה הציוני):>
סליחה, כמה היו בעד?

<היו"ר משה גפני:>
עוד הפעם.

<מיקי רוזנטל (המחנה הציוני):>
אתם לא יכולים להגיד את זה סתם. לא, מישהו זרק פה 9, אני לא יודע מי זרק את זה.

<היו"ר משה גפני:>
אני חוזר על ההצבעה. מי בעד אישור הסעיף? ירים את ידו.

<דוד ביטן (הליכוד):>
אני במקום קיש.

<טמיר כהן:>
8.

<מכלוף מיקי זוהר (הליכוד):>
ויש את ביטן גם.

<טמיר כהן:>
ביחד אתו 8.

<מכלוף מיקי זוהר (הליכוד):>
איך 8? אז מי לא פה?

<נעה בן שבת:>
ענת ברקו נמצאת פה.

<היו"ר משה גפני:>
מי נגד? 8 נגד 7.

הצבעה

בעד סעיף 76, כהצעת הוועדה– רוב
נגד – מיעוט
סעיף 76, כהצעת הוועדה, נתקבל.
<היו"ר משה גפני:>
סעיף 77.

<מכלוף מיקי זוהר (הליכוד):>
9 היינו. למה 8?

<טמיר כהן:>
אנחנו סופרים אצבעות.

<מיקי לוי (יש עתיד):>
כמה קולות יש לכם בוועדה?

<היו"ר משה גפני:>
10.

<מיקי רוזנטל (המחנה הציוני):>
מאז שאלה עברו, ישראל ביתנו.

<היו"ר משה גפני:>
סעיף 77.

<נעה בן שבת:>
סעיף 77, בסעיף קטן (ב), לעניין השינוי של שנת הבסיס מ-2014 עד 2016, אושר שזה יהיה באישור ועדת הכספים של הכנסת.

<היו"ר משה גפני:>
זה הוספנו בדיון בוועדה.

<היו"ר משה גפני:>
מי בעד אישור הסעיף? ירים את ידו. מי נגד?

<מיקי רוזנטל (המחנה הציוני):>
זה כולל את תיקון באישור ועדת הכספים של הכנסת – כן, גברתי?
<נעה בן שבת:>
כן.

הצבעה

בעד סעיף 77, כהצעת הוועדה– רוב
נגד – מיעוט
סעיף 77, כהצעת הוועדה, נתקבל.
<היו"ר משה גפני:>
9 בעד, 6 נגד.

<מיקי רוזנטל (המחנה הציוני):>
7, למה 6?

<טמיר כהן:>
אתם שבעה, אבל מי שמצביע שיצביע.

<בצלאל סמוטריץ (הבית היהודי):>
אני מצביע.

<טמיר כהן:>
לא עליך.

<היו"ר משה גפני:>
9 בעד, 7 נגד. סעיף 77 אושר, כהצעת הוועדה. 78.

<נעה בן שבת:>
סעיף 78 – לסעיף קטן (ב) אני רוצה להעיר שנגיד במקום "יחושבו שירותי האשפוז הפסיכיאטריים" – תחושב צריכת שירות האשפוז הפסיכיאטריים.

<היו"ר משה גפני:>
מי בעד אישור הסעיף? ירים את ידו. מי נגד?

 הצבעה

בעד סעיף 78, כהצעת הוועדה– רוב
נגד – מיעוט
סעיף 78, כהצעת הוועדה, נתקבל.

<היו"ר משה גפני:>
הסעיף אושר. 79.

<נעה בן שבת:>
סעיף 79 – גם פה אין הסתייגות. אבל רק אני רוצה להוסיף שנוסיף פה גם את בית החולים הממשלתי הכללי, ובית חולים בבעלות רשות מקומית, כי יש פה גם תאגיד בריאות, אם יתחיל - - -

<היו"ר משה גפני:>
בסדר גמור. מי בעד אישור הסעיף? ירים את ידו. בצלאל. מי נגד?

הצבעה

בעד סעיף 79, כהצעת הוועדה– רוב
נגד – מיעוט
סעיף 79, כהצעת הוועדה, נתקבל.

<היו"ר משה גפני:>
הסעיף אושר. 80.

<נעה בן שבת:>
סעיף 80 – בסעיף קטן (א)(2) יש את הנושא של שיעור הקפיטציה, מה שיוכרע בסעיף שלנו - - -

<קריאה:>
זה כבר הוכרע.
<נעה בן שבת:>
זה כבר הוכרע, נכון. אז התקבל השינוי. אז ראוי שגם פה מספר המבוטחים המשוקלל יהיה גם הקריטריון במקום שיעור הקפיטציה, כמו שמופיע פה ב-80(א)(2).

<רן רידניק:>
- - - הגיש גם על זה רוויזיה.

<נעה בן שבת:>
סליחה?

<רן רידניק:>
זה טכני, זה טכני - - -

<נעה בן שבת:>
למה טכני? אם אומרים שהשינוי צריך להיות במספר המבוטחים המשוקלל שם, ושם התקבלה ההסתייגות, אז גם פה צריך שיהיה ניסוח אחיד, אין סיבה לניסוחים שונים.

<רן רידניק:>
- - - את הקטע הזה - - - מתמטית זה לא - - -

<נעה בן שבת:>
זה תיקון אחד. שיטת ההתחשבנות באותה פסקה, פסקה (2), כשיטת ההתחשבנות ביניהם בשנה שלאחר מכן. השינוי הוא לא מיידי.

סעיף קטן (ב) – כאן אותה הערה שדיברנו על כך שהעברת ההסכם צריכה להיעשות בהקדם האפשרי. אבל לעומת זאת בסעיף קטן (ג) אנחנו מבהירים שהעברת ההסכם, אם לא הועבר תוך שישה חודשים מיום שפורסמה ההודעה, אז לא ייחשב ההסכם, זאת אומרת ההסכם לא יוכל לעמוד.
<מכלוף מיקי זוהר (הליכוד):>
משה, אפשר דקה להיכנס לזה?

<נעה בן שבת:>
זה יישאר ב-(ג). וב-(ג) זה רק הבהרת נוסח.

<היו"ר משה גפני:>
אבל לא על כל דבר אתה יכול להתקזז. נו, מה אתה מדבר בטלפון? כן, רבותי.

<נעה בן שבת:>
סעיף קטן (ג) – רק עניין של נוסח. אז זה ההערות. אפשר להצביע על סעיף 80.

<היו"ר משה גפני:>
אוקיי, מי בעד אישור סעיף 80, כהצעת הוועדה? ירים את ידו. מי נגד?

הצבעה

בעד סעיף 80, כהצעת הוועדה– רוב
נגד – מיעוט
סעיף 80, כהצעת הוועדה, נתקבל.

<היו"ר משה גפני:>
ההצעה התקבלה. 81.

<טמיר כהן:>
6-8.

<היו"ר משה גפני:>
6-8? אה, התקזזו ברושי ומיקי זוהר. אוי, מה עכשיו?

<מיקי רוזנטל (המחנה הציוני):>
בדיוק. הנה, הדירה השלישית שקיבלת.

<רחל עזריה (כולנו):>
מה זה, אראלה?

<מיקי רוזנטל (המחנה הציוני):>
הנה הדירה השלישית. אמרתי, הנה. זה אראלה ממפעל הפיס.

<היו"ר משה גפני:>
זה פשוט מקופת חולים. הם רוצים להזמין אותי לזריקה על שפעת.

<מנואל טרכטנברג (המחנה הציוני):>
גפני, אתה צריך להיות בריא.

<איתן ברושי (המחנה הציוני):>
גפני, בעיתוי הזה זה כבר מיותר. תוותר על הזריקה, זה כבר מאוחר. פעם הבאה. פעם הבאה תיקח יותר מוקדם.

<היו"ר משה גפני:>
לא הייתי מרים, אבל זה פשוט יצא עכשיו - - -

<עודד פורר (ישראל ביתנו):>
תבקש זריקה נגד הסופגניות עכשיו.

<היו"ר משה גפני:>
אה, זה ליצמן. 81, כן.

<נעה בן שבת:>
סעיף 81 – 81(א), אנחנו מדברים על אי תחולה על שירותי אשפוז פסיכיאטריים מסוימים. בעקבות ההסתייגות של חבר הכנסת מיקי זוהר, אנחנו מוסיפים לזה גם אי תחולה של מרפאות פסיכיאטריות שלא מעניקות שירותי אשפוז או שירותי אשפוז יום. הן לא נמצאות במסגרת ה-cap הזה, יש להן הוראות שונות, אמרתם, של התחשבנות - - - מחיר או התחשבנות.

<היו"ר משה גפני:>
אוקיי.

<נעה בן שבת:>
סעיף קטן (ב) נוגע לבית החולים "מעייני הישועה". דיברתם על המאפיינים המיוחדים בו, אתם יכולים אולי להסביר את הנושא.

<רן רידניק:>
לגבי סעיף (ב) – כן, "מעייני הישועה" גם הוסבר בסעיף הכללי, בסעיף א - - - בתי חולים יש לקופות שרק נפתחות. לכן אין לי אפשרות טכנית אפילו להחיל עליו את שיעור החלוקה בין הקופות של 2014, זה לא היה קיים פיזית. גם כאן, מכיוון שהוא לא היה ב-cap, גם הקודם, מכיוון שלא היה - - - את המחלקות, צריך כאן זה זמן היערכות ויכולת להחיל את המודל. לכן אנחנו מבקשים שיהיה כאן נוסח שהוא אחיד לנוסח - - - לנוסח שבסימן א', מבחינת תחולה שיהיה ב-19' על פי בסיס של 18'.

<נעה בן שבת:>
שם לא נאמר 19' בסיס של 18, שם נאמר: 19', והשנה תיקבע - - -

<רן רידניק:>
- - - נכון. אבל כאן, מכיוון שהבסיס זה לא לחלק כסף, זה רק חלוקה בין קופות - - -
<היו"ר משה גפני:>
זאת אומרת, אתם קובעים כבר עכשיו על בסיס 18'?

<קריאה:>
על בסיס 17'. זה 18' על בסיס 17'.

<נעה בן שבת:>
עוד פעם אתה יכול לחזור?

<רן רידניק:>
אנחנו מבקשים שהנוסח כרגע יהיה שזה ייכנס לפה ב-19', כמו שנכנס בסימן א', על בסיס 18'. בסעיף (א) זה כמו שאמרה נעה, ובצדק – שמה זה נקבע על-פי השרים. כאן זה יכול להיקבע. ובפועל, אין כאן סכנה ל-gaming, מכיוון שזה רק חלוקה בין הקופות עצמן.

<היו"ר משה גפני:>
אוקיי. סעיף 81 – אה, זה לא הסעיף האחרון.

<נעה בן שבת:>
אז זה יהיה סעיף התיקון. אז זה יהיה: הוראות סימן זה לא יחולו על בית החולים "מעייני הישועה" אלא משנת 2019, ושנת הבסיס לחישוב תקרת הצריכה הפרטנית תהיה שנת 2018.
<היו"ר משה גפני:>
מי בעד אישור הסעיף? ירים את ידו. כהצעת הוועדה. מי נגד? 

הצבעה

בעד סעיף 81, כהצעת הוועדה– רוב
נגד – מיעוט
סעיף 81, כהצעת הוועדה, נתקבל.

<היו"ר משה גפני:>
הסעיף התקבל. יש לנו עכשיו סעיף אחרון.

<נעה בן שבת:>
עכשיו יש לנו סעיף אחרון, ואחריו עוד סעיף.

<מיקי רוזנטל (המחנה הציוני):>
רגע. אתמול דיברנו בוועדה על דיווח. ואנחנו עומדים על זה שזה יהיה בחוק – הדיווח.

<קריאה:>
מופיע.

<נעה בן שבת:>
רק רגע, לא מופיע בכתב.

<מיקי רוזנטל (המחנה הציוני):>
לא ראיתי. אני רוצה שזה ייכנס לחוק.

<נעה בן שבת:>
אז קודם כול - - -

<מיקי רוזנטל (המחנה הציוני):>
אצלך - - - מה אתה רוצה? 

<היו"ר משה גפני:>
רגע, שנייה. מיקי, העלית נושא נכון. בבקשה, תגידי.

<נעה בן שבת:>
סימן ג' יהיה באמת סימן של הוראות שונות, לא רק הנושא של התחולה.

<היו"ר משה גפני:>
מה זה סימן ג'? התחולה.

<נעה בן שבת:>
סימן ג' שאנחנו קוראים אותו. עכשיו יש פה את סעיף 82, שאומר שהתחולה תהיה – זאת אומרת, הפרק הזה כולו, שני הסימנים, יהיו בתוקף עד 31 בדצמבר 2019 – זה סעיף 82. 

ולאחריו יתווסף סעיף נוסף, שיגיד שהדיווח לכנסת, הוראת שעה, השרים ידווחו לוועדת הכספים של הכנסת עד יום ט"ז באייר התשע"ח, על השפעת הסדר ההתחשבנות בין בתי החולים לקופות החולים לפי פרק זה, על מצבם הפיננסי של קופות החולים ושל בתי החולים הציבוריים הכלליים ובתי החולים הפסיכיאטריים, ועל אספקת שירותי הבריאות למבוטחי קופות החולים בהתאם לדרישות חוק ביטוח בריאות ממלכתי. זאת אומרת, שני הקריטריונים, גם הפיננסי וגם הבריאותי - - -
<מיקי רוזנטל (המחנה הציוני):>
גם הפיננסי וגם המספרים האבסולוטיים של הטיפולים.

<נעה בן שבת:>
מספרים אבסולוטיים זה הכול מה שתבקש הוועדה לדעת. אבל כרגע מדובר על זה שאיך זה משפיע - - -

<מיקי רוזנטל (המחנה הציוני):>
כי אחרת אין לזה משמעות. אם זה רק היקף כספי, ואנחנו לא יודעים אם ירדו המספר - - - 

<נעה בן שבת:>
לא, הוא אומר: על אספקת שירותי הבריאות. 

<היו"ר משה גפני:>
אוקיי.

<נעה בן שבת:>
אז אלה שני הסעיפים, זה סעיף 82, והסעיף שבא אחריו: 82א לצורך העניין.

<היו"ר משה גפני:>
אני יכול להצביע על 82 ו-82א יחד?

<נעה בן שבת:>
כן.

<היו"ר משה גפני:>
מי בעד אישור סעיף 82 וסעיף 82א, כהצעת הוועדה? ירים את ידו. מי נגד?

<מיקי לוי (יש עתיד):>
נמנעים.

<מיקי רוזנטל (המחנה הציוני):>
כי אנחנו ביקשנו את הסעיף הזה.

הצבעה

בעד סעיפים 82, 82א, כהצעת הוועדה– רוב
נגד – מיעוט
סעיפים 82, 82א, כהצעת הוועדה, נתקבלו.

<היו"ר משה גפני:>
אוקיי.

<נעה בן שבת:>
עכשיו, רגע, יש פה הסתייגויות של האופוזיציה, שמבקשות להעלות את דמי ביטוח בריאות באופן פרוגרסיבי - - -

<היו"ר משה גפני:>
רגע, אז שנייה. אני מבקש להגיד, לפי הסיכום שהיה בעניין הזה: הסעיף התקבל, האופוזיציה לא התנגדה, נמנעה, בעקבות הכנסת הסעיף הזה, שיצריך דיווח לוועדת הכספים, ושהנושא הזה יהיה כאן על השולחן.

<קריאה:>
- - - 

<היו"ר משה גפני:>
אודיע. חבר ועדת הכספים זה לא רק זכות, זה גם חובה, בעיקר בימים האלה. זה יכול להיות באמצע הלילה. הלאה.

<מסעוד גנאים (הרשימה המשותפת):>
אז אשריי שאני לא חבר ועדה.

<היו"ר משה גפני:>
ואני לא מכוון לאף אחד.

<נעה בן שבת:>
ארבע הסתייגויות של סיעת מרצ וסיעת הרשימה המשותפת – אני מבינה שזה מכל האופוזיציה – אחת, להגדיל את דמי ביטוח בריאות ממלכתי בשיעורים שבין 0.5% ל-1.5%. ההסתייגות השנייה היא להגביל את תקרת ההכנסה לתשלום דמי ביטוח בריאות, ככל שהיא קיימת.

פסקה (3) זה: התקציבים המועברים מדי שנה לקופות החולים יעודכנו לפי שיעור הגידול באוכלוסייה והגידול במחיר יום אשפוז.

ו-(4), שהתקציב המיועד לסל התרופות יעודכן מדי שנה ב-2%.
<היו"ר משה גפני:>
על כל ההסתייגויות אני צריך להצביע בנפרד? אני יכול להצביע על כולן יחד?

<נעה בן שבת:>
אתה יכול להצביע על כולן יחד. כולן יעלו למליאה, כל אחת תעלה כהסתייגות למליאה.

<היו"ר משה גפני:>
כן, כן, ברור. מי בעד קבלת ההסתייגויות? מי נגד?

<זהבה גלאון (מרצ):>
עברה יותר מדקה, ברושי, אתה יכול להצביע. ההסתייגות עברה.

<טמיר כהן:>
לא התקבלה.

<זהבה גלאון (מרצ):>
לא, אבל ברושי לא הספיק להצביע.

הצבעה

בעד ההסתייגויות– מיעוט
נגד – רוב
ההסתייגויות (1)-(4) לא נתקבלו.

<היו"ר משה גפני:>
כן, ההסתייגויות לא התקבלו. 

סיימנו את החוק, להוציא ארבעה נושאים שנדון עליהם בהמשך.

<עודד פורר (ישראל ביתנו):>
הגענו להסכמה על הסעיף של - - - 

<בצלאל סמוטריץ (הבית היהודי):>
אבל לנו יש הסכמה על סעיף 69.

<היו"ר משה גפני:>
אה, תגידו, מצוין.

<עודד פורר (ישראל ביתנו):>
אז עדיף לסיים אותו.

<בצלאל סמוטריץ (הבית היהודי):>
אני אציג, אתם תגידו שזה בסדר?

<מיקי לוי (יש עתיד):>
על איזה סעיף?

<בצלאל סמוטריץ (הבית היהודי):>
69 – סוגיית מיטות ההמשך.

<היו"ר משה גפני:>
כן, נו, זה חשוב.

<בצלאל סמוטריץ (הבית היהודי):>
אז אולי היועצת המשפטית תנסח אחר כך את הניסוח המדויק, אגיד את העיקרון. העיקרון הוא שהתמרוץ הזה, התשלום של 100%, יהיה בתנאי שיש מיטה חלופית במוסד הקרוב למקום מגוריו של המאושפז - -

<נעה בן שבת:>
מתאים למקום מגוריו או בקרבת מקום מגוריו – כן.

<בצלאל סמוטריץ (הבית היהודי):>
- - או שהוא נמצא מתאים לשיקום בית. אבל פה יש שני תנאים: אחד זה המלצה רפואית של הרופא המטפל של בית החולים.

<עודד פורר (ישראל ביתנו):>
בשיקום בית.

<בצלאל סמוטריץ (הבית היהודי):>
ושתיים זה הסכמת המשפחה. אלה שני התנאים לשיקום בית.

<היו"ר משה גפני:>
כן.

<בצלאל סמוטריץ (הבית היהודי):>
בסדר? אז אם יש את אחת משתי החלופות הללו, ובכל זאת הקופה משאירה אותו בבית החולים, רק אז היא תשלם את התשלום הנוסף. כאשר, עוד נתון שהם ביקשו והסכמנו, ככל שתהיה מחלוקת בין בית החולים לבין קופת החולים באחת משתי השאלות: האם יש מיטה פנויה או האם הוא מתאים לאשפוז בית? מי שיכריע בזה יהיה ראש מינהל רפואה במשרד הבריאות, שהוא גורם אובייקטיבי שיכריע, אם יהיה ויכוח בין שני האינטרסים.

<היו"ר משה גפני:>
תעשי את הניסוח, בסדר?

<נעה בן שבת:>
בסדר, כן.

<בצלאל סמוטריץ (הבית היהודי):>
את הניסוח אתם תעשו, אבל - - -

<היו"ר משה גפני:>
אנחנו מצביעים על סעיף 69, כפי שבצלאל סמוטריץ עכשיו אמר בשם כולנו. לא הצלחתי להעביר את זה ב-cap הקודם.

<בצלאל סמוטריץ (הבית היהודי):>
אבל זה טוב שהצלחנו.

<היו"ר משה גפני:>
גם לא הצלחתי להעביר העדפה מתקנת.

<בצלאל סמוטריץ (הבית היהודי):>
אבל זה סיכום טוב, נכון?

<היו"ר משה גפני:>
כן.

<נעה בן שבת:>
רגע, היו פה שתי הסתייגויות: ההסתייגות של חבר הכנסת סמוטריץ - - -

<עודד פורר (ישראל ביתנו):>
זה אני וסמוטריץ.

<נעה בן שבת:>
והייתה הסתייגות דומה של חבר הכנסת חזן – דומה אבל לא זהה.

<היו"ר משה גפני:>
בסדר, זה כולם יחד.

<עודד פורר (ישראל ביתנו):>
כולם ביחד. אני יכול לשכנע את אורן.

<היו"ר משה גפני:>
אני מצביע על ההסתייגות, לפי הנוסח הזה. מי בעד ההסתייגות? ירים את ידו. תרימו. מי נגד? אין. נמנע? אין.

הצבעה

בעד ההסתייגויות– פה אחד
ההסתייגות לסעיף 69 נתקבלה.

<היו"ר משה גפני:>
ההסתייגות התקבלה.

מי בעד אישור סעיף 69, יחד עם ההסתייגות שהתקבלה עכשיו? ירים את ידו.

הצבעה

בעד סעיף 69, כולל ההסתייגות– רוב
נגד – מיעוט
סעיף 69, כולל ההסתייגות, נתקבל.
<באסל גטאס (הרשימה המשותפת):>
אני נגד כל החוק.
<היו"ר משה גפני:>
הסעיף התקבל.

<באסל גטאס (הרשימה המשותפת):>
נגד, נגד.

<טמיר כהן:>
יש מתנגד 1.

<היו"ר משה גפני:>
בסדר, בסדר. מה אתה צועק כל כך הרבה?

<באסל גטאס (הרשימה המשותפת):>
נגד.

<היו"ר משה גפני:>
זה דווקא טוב. הלוואי ואני הייתי גם יכול לצעוק על כמה דברים.
<זהבה גלאון (מרצ):>
כי לא היית במשט.

<באסל גטאס (הרשימה המשותפת):>
גם אתה משתתפת - - -

<היו"ר משה גפני:>
אתה מבלבל אותי עכשיו.

<זהבה גלאון (מרצ):>
כל משפט שבאסל אומר מתקשר לו למשט.

<עודד פורר (ישראל ביתנו):>
הייתי בחיל הים, התעסקתי - - - 

<היו"ר משה גפני:>
החוק עבר, להוציא את הסעיף של אישור ועדת הכספים, שזה נדבר בנפרד.

<מיקי רוזנטל (המחנה הציוני):>
לא הצבענו על כל החוק.

<היו"ר משה גפני:>
כן, כן.

<מיקי רוזנטל (המחנה הציוני):>
לא, כי אם כן, אני רוצה להגיש רוויזיה גם על כל החוק. אבל אי-אפשר כי לא הצבענו עליו.

<היו"ר משה גפני:>
ובעיקר את הנושא הזה שהעלו פה החברים לגבי, שנצטרך - - - 

<רן רידניק:>
והחלוקה בין קופות.

<היו"ר משה גפני:>
כן, כן. והחלוקה בין הקופות. בסדר. שלושת הדברים האלה נדון בהמשך. אקרא לכם, בגלל שיש חברים שנמצאים עכשיו בוועדת הפנים. כשיסתיימו שם נעשה את הדיון הפנימי. זה לא ייקח הרבה זמן. בינתיים אני הולך להמשיך את החוק. דוד ביטן הודיע שהוא מגיש רוויזיה.

<מיקי רוזנטל (המחנה הציוני):>
אז גם אנחנו מגישים רוויזיה על כל החוק, כי אני רוצה לוודא שאכן ההבטחות שניתנו פה קורות.

<היו"ר משה גפני:>
אין לי טענה. כן, כולם רוצים את זה.

<מיקי רוזנטל (המחנה הציוני):>
בסדר. אז אני לא סומך על הקואליציה, אני רוצה להגיש רוויזיה שלי.

<באסל גטאס (הרשימה המשותפת):>
יש עוד סעיף. מה קרה עם הסעיף - - -

<היו"ר משה גפני:>
איזה?

<באסל גטאס (הרשימה המשותפת):>
על ה-81%.

<עודד פורר (ישראל ביתנו):>
על זה עוד אין הסכמה.

<באסל גטאס (הרשימה המשותפת):>
אה, לא?

<נעה בן שבת:>
בנושא הזה עוד לא הצביעו.

<באסל גטאס (הרשימה המשותפת):>
67 או 68?

<נעה בן שבת:>
זה אותם סעיפים שנשארו בחוץ עם אחוז ההנחה – 60, 62, 66 - - -

<היו"ר משה גפני:>
אה, זה לא מוצבע, זה יתקיים דיון בנפרד. לא הוצבע.

<באסל גטאס (הרשימה המשותפת):>
אז אי-אפשר להצביע על כל החוק.

<היו"ר משה גפני:>
אני לא מצביע על כל החוק.

<מיקי רוזנטל (המחנה הציוני):>
אנחנו לא מצביעים על כל החוק.

<היו"ר משה גפני:>
נגמור את שלושת הנושאים הללו, נביא את זה לכאן, ונצביע אז על כל החוק. ותוגש רוויזיה על ידכם, על ידינו.

<מיקי רוזנטל (המחנה הציוני):>
בסדר, הגשנו רוויזיה על הסעיפים, עכשיו אנחנו - - -

<היו"ר משה גפני:>
מאה אחוז.

<נעה בן שבת:>
חבר הכנסת רוזנטל, למה ביקשת עכשיו רוויזיה? על כל ההסתייגויות?

<מיקי רוזנטל (המחנה הציוני):>
לא, הגשנו רוויזיה על כל הסעיפים שכבר הוצבעו. ובכוונתנו להגיש רוויזיה על החוק כולו, כאשר הוא יוצבע, אי-אפשר להגיש רוויזיה לפני שהוא מוצבע.

<היו"ר משה גפני:>
סיכמתי את זה. את שומעת, נעה? הם הגישו רוויזיה על כל הסעיפים, שנצטרך להצביע על זה. עוד לא הצבענו על החוק, מכיוון שיש שלושה שאמרנו שנדבר עליהם. נדבר עליהם אחרי שייגמר בוועדת הפנים, ואז נכריע בשלושת הסעיפים האלה.

<נעה בן שבת:>
שלושה נושאים.

<היו"ר משה גפני:>
שלושה נושאים, כן.

<מיקי רוזנטל (המחנה הציוני):>
ואחד התקבל. רוויזיה אחת התקבלה.

<נעה בן שבת:>
אזכיר רגע את הסעיפים שעוד לא הוצבעו: סעיף 60, סעיף 62 וסעיף 66, וגם סעיף 71, שלא הוצבעו בגלל הנושא של 81%.

<מיקי רוזנטל (המחנה הציוני):>
כן, והסתייגות אחת התקבלה.

<נעה בן שבת:>
והנושא של התשלום הקבוע, סעיף 67, עדיין לא הוצבע.

<מיקי רוזנטל (המחנה הציוני):>
נכון. הסתייגות אחת התקבלה, ואתם הגשתם רוויזיה עליה.

<היו"ר משה גפני:>
כן, כן.

<מיקי רוזנטל (המחנה הציוני):>
בסדר.

<היו"ר משה גפני:>
אוקיי. רבותי, אני מסיים פה את החלק הזה, ואני עובר לסעיף הבא.

<זהבה גלאון (מרצ):>
מה זה הסעיף הבא?

<היו"ר משה גפני:>
הסעיף הבא זה מטרת החוק ותחילה - - -

<זהבה גלאון (מרצ):>
אה, אני מבקשת לדבר.

<באסל גטאס (הרשימה המשותפת):>
על כל חוק ההתייעלות, נכון?

<היו"ר משה גפני:>
זהבה, את רוצה לדבר על זה?

<זהבה גלאון (מרצ):>
ברור.

<היו"ר משה גפני:>
לא, אז רק שנייה. 

<זהבה גלאון (מרצ):>
אני רוצה לדבר על הרבה דברים.
<הישיבה ננעלה בשעה 12:30.>

